Aralar legebiltzar-taldeak egindako legez besteko proposamena, Bakearen eta Giza Eskubideen aldeko Hezkuntzako 2008-2011 Planari buruz. Eztabaida eta behin betiko ebazpena (09\_11\_02\_01\_00021) (2009-10-15)\nMistoa-UPyD legebiltzar-taldeak egindako legez besteko proposamena, euskal udaletako zinegotziak publikoki aintzat hartzeari buruz. Eztabaida eta behin betiko ebazpena (09\_11\_02\_01\_00090) (2009-12-04)\nGaldera, M.ª Mar Blanco Garrido Euskal Talde Popularreko legebiltzarkideak Hezkuntza, Unibertsitate eta Ikerketako sailburuari egina, ikastetxeetan biktimen ahotsa entzuteari buruz (09\_10\_05\_01\_00151) (2009-12-18)\nLehenbailehen eztabaidatzeko Euzko Abertzaleak legebiltzar-taldeak egindako legez besteko proposamena, diskriminazioaren aurkako europar direktiba berriari buruz. Eztabaida eta behin betiko ebazpena (09\_11\_02\_01\_00327) (2010-05-20)\nMozioa, Aintzane Ezenarro Egurbide Aralar taldeko legebiltzarkideak aurkeztua, Bake Hezkuntza Planaren testu bateratuaren inguruan. Eztabaida eta behin betiko ebazpena (09\_11\_03\_00\_00047) (2010-05-20)\nGaldera, M.ª Mar Blanco Garrido Euskal Talde Popularreko legebiltzarkideak Herrizaingoko sailburuari egina, ETAren sinbologia leku publikoetatik kentzeari buruz (09\_10\_05\_01\_00284) (2010-06-04)\nAralar legebiltzar-taldeak egindako legez besteko proposamena, Gernikako bonbardaketaren biktimei barka eskatzeari buruz (09\_11\_02\_01\_00317) (2010-06-10)\nGaldera, M.ª Mar Blanco Garrido Euskal Talde Popularreko legebiltzarkideak Hezkuntza, Unibertsitate eta Ikerketako sailburuari egina, Elkarbizitza Demokratikorako eta Indarkeriaren Deslegitimaziorako Planari buruz (09\_10\_05\_01\_00335) (2010-10-22)\nEuzko Abertzaleak legebiltzar-taldeak egindako legez besteko proposamena, lurralde-lankidetzako Europako taldeak ezartzeari buruz. Eztabaida eta behin betiko ebazpena (09\_11\_02\_01\_00374) (2010-10-28)\nInterpelazioa, M.ª Mar Blanco Garrido Euskal Talde Popularreko legebiltzarkideak Herrizaingoko sailburuari egina, Terrorismoaren Biktimen Elkarteak biktimek Sortu bizitza politikoan sartzeko onar dezaten Jaurlaritzak egin duen eskaera errefusatzeari buruz (09\_10\_04\_01\_00265) (2011-03-25)\nInterpelazioa, M.ª Mar Blanco Garrido Euskal Talde Popularreko legebiltzarkideak Herrizaingoko sailburuari egina, Euskal Herriko herrietan ETAren kale-izendegia kentzeari buruz. (09\_10\_04\_01\_00314) (2011-10-28)\nGaldera, M.ª Mar Blanco Garrido Euskal Talde Popularreko legebiltzarkideak Herrizaingoko sailburuari egina, oroimenerako zentroari buruz (09\_10\_05\_01\_00615) (2011-12-02)\nEuskal Sozialistak legebiltzar-taldeak egindako legez besteko proposamena, Euskadiko gutxiengoen eskubideen defentsari buruz. Eztabaida eta behin betiko ebazpena (09\_11\_02\_01\_00621) (2011-12-15)\nEuskal Sozialistak legebiltzar-taldeak egindako legez besteko proposamena, Ararteko erakundearen defentsari buruz. Eztabaida eta behin betiko ebazpena. [09 11 02 01 0624] (2011-12-22)\nLehenbailehen eztabaidatzeko Mistoa-Ezker Batua Berdeak legebiltzar-taldeak egindako legez besteko proposamena, Arabako harrera- eta tutoretza-zentroetatik bota dituzten gazte atzerritarrek bizi duten babesgabeziari buruz. Eztabaida eta behin betiko ebazpena. [09 11 02 01 0661] (2012-02-02)\nEuzko Abertzaleak legebiltzar-taldeak egindako legez besteko proposamena, gazte tituludunak lanean txertatzeko itunak formalizatzeari buruz. Eztabaida eta behin betiko ebazpena. [09 11 02 01 0589] (2012-02-16)\nGaldera, M.ª Mar Blanco Garrido Euskal Talde Popularreko legebiltzarkideak lehendakariari egina, Terrorismoaren Biktimei Aitorpena eta Erreparazioa Egiteko ekainaren 19ko 4/2008 Legeari buruz. [09 10 05 01 0750] (2012-05-04)\nGaldera, M.ª Mar Blanco Garrido Euskal Talde Popularreko legebiltzarkideak Herrizaingoko sailburuari egina, memoriaren mapari buruz. [09 10 05 01 0798] (2012-06-22)\nArartekoaren 2011. urteko txostena, Legebiltzarraren Erregelamenduko 208. artikuluak dioenari jarraituz. [09 14 02 01 0004] (2012-06-27)\nMozioa, Gorka Maneiro Labayen Mistoa-UPyD taldeko legebiltzarkideak aurkeztua, gaur den egunean artean ebatzi gabe jarraitzen duten ETAren 300etik gora krimen ebazten laguntzeko Eusko Jaurlaritzaren jardunbideei buruz. Eztabaida eta behin betiko ebazpena. [09 11 03 00 0155] (2012-06-28)\nEuzko Abertzaleak legebiltzar-taldeak aurkeztutako legez besteko proposamena, ibilgailua aparkalekuan uzteko ezinduentzako txartelaren hobekuntzari buruz. Proposamenari eta aurkeztutako zuzenketei buruzko eztabaida eta behin betiko ebazpena (09\_11\_02\_01\_00415) (2010-12-22)\nMistoa-UPyD legebiltzar-taldeak aurkeztutako legez besteko proposamena, kondenatu berri duten Liu Xiaobo txinatar disidenteari elkartasuna eta babesa adierazteari buruz. Proposamenaren eta aurkeztutako zuzenketen eztabaida eta behin betiko ebazpena (09\_11\_02\_01\_00204) (2010-02-24)\nAralar legebiltzar taldeak aurkeztutako legez besteko proposamena, preso politiko maputxeek Txilen duten egoerari buruz. Proposamenari eta, kasua hori bada, aurkeztutako zuzenketei buruzko eztabaida eta behin betiko ebazpena (09\_11\_02\_01\_00384) (2010-10-01)\nGarapenerako Lankidetzaren Euskal Agentziako zuzendariaren agerraldia, berak eskatuta, 2008-2011 Garapen Lankidetzarako Plan Estrategiko eta Zuzentzailearen Ebaluazioa aurkezteko (09\_10\_06\_02\_00106) (2011-06-22)\nGarapenerako Lankidetzaren Euskal Agentziako zuzendariaren agerraldia, berak eskatuta, Garapenerako Lankidetzaren Euskal Agentziaren 2011ko Urteko Memoria erakusteko (09\_10\_06\_02\_00157) (2012-04-18)\nArartekoaren 2011. urteko txostena (09\_14\_02\_01\_00004) (2012-06-06)\nKulturako sailburuaren, Guggenheim Bilbao Museoko zuzendari nagusiaren eta Novia Salcedo Fundazioaren zuzendari nagusiaren agerraldia, Gorka Maneiro Labayen Mistoa-UPyD taldeko legebiltzarkideak egindako eskaerari jarraituz batzordeak eskatuta, Guggenheim Bilbao Museoko bekadunak kontratatzerakoan izandako balizko irregulartasunen berri emateko (09\_10\_06\_03\_00497) (2011-10-19)\nBatzordeko lehendakariordea izendatzea (2012-02-02)


ACAEX-EGIKE - esperientzia-gelak-bizkaia - Bizkaiko Esperientzia Gelak - UPV/EHU\n2001eko maiatzean, Esperientzia Geletan egindako jarduerei bultzada berri bat emateko nahiak eraginda, ikasle talde batek erabaki zuen ikastegian ikasketak egiten ari ziren ikasleen elkarte bat eratzea. Elkarte horrek, gerora, ikasketak amaitu zituzten ikasleak ere bildu zituen.\nACAEX-EGIKE elkartearen lanak UPV/EHUk modu ofizialean egiten duen eskaintza bikoitza (Giza Zientzietako Unibertsitate Titulua eta Prestakuntza Eguneratzeko Ikastaro Osagarriak) amaitzean sortzen diren hutsune akademikoa eta giza hutsunea betetzen ditu.\nElkarteak, bere erantzukizunpean eta bere ekimenez, antolatzeko duen gaitasuna erabiliz, ikasleei zuzendutako unibertsitate eskaintza luzatzeko aukera ematen du. Horrela, etengabeko prestakuntzari laguntzeaz gain, elkarteak "Esperientzia Gelak" egitasmoaren alderdirik positiboenetako bat azaleratzen du: ikaslea protagonista aktibo eta zuzen bilakatzea egitasmoaren faserik luzeena den azken fasearen diseinuan, gestioan eta garapenean. Une honetan elkarteak 780 kide ditu (2020ko maiatza).\nACAEX-EGIKE KULTURA ELKARTEA\nACAEX-EGIKE Kultura Elkartea ikasle talde batek sortu genuen 2001. urtean eta berari esker Esperientzia Gelekin lotura aktiboa izateko aukera daukagu.\nACAEX-EGIKE elkarteak hitzaldiak, kultura irteerak eta hainbat mintegi antolatzen ditu ikasturtean zehar. Ematen diren gaiak elkarteak ikasleei egiten dizkien inkesten araberakoak izaten dira.\nEskolak asteartetan eta asteazkenetan izaten dira 17:00etatik 18:00etara, eta 18:15etik 19:15era, Esperientzia Gelen eraikinean (Banco de España kalea 2). Mintegien kostua izena ematen duten ikasle kopuruaren araberakoa da. Mintegi horietan izena emateko, honako irizpide hau ezarri da: izena emateko eguna (bankuko ordainketa egiten den eguna izango da).\nElkarteko kide guztiei apirilean bidaltzen zaie hurrengo ikasturtean emango diren gaiei buruzko informazioa, baita izena emateko epeari buruzkoa ere. Elkarteak antolatutako jardueretan parte hartu ahal izateko, ezinbesteko baldintza da elkarteko kide izatea.\nElkarteko kide izan nahi duten Esperientzia Geletako ikasle eta ikasle ohiak honako telefono hauetara dei dezakete bulego orduetan: 946017862 edo 946017850.\n(Beste leiho bat zabalduko du)Estatutos ACAEX-EGIKE (pdf ,739,06 Kb)


Oiasso Museoak 2020ko balorazioa egin eta urte berrirako programazioa aurkeztu du – Irunero\nPosted on 2021(e)ko urtarrilak 12 by Irunero\nJuncal Eizaguirre ordezkariak adierazi duenez, “2020ko bisitarien datua eta aurrez aurreko jardunaren beherakada pandemia honek kultura sektorean izan duen eraginaren beste adierazgarri bat dira. Hala ere, lanean jarraitzen dugu, bizitzen ari garen egoera zailera egokitutako programazio bat eskaintzeko, kultura seguruaren alde egiteko beharrezkoak diren neurri guztiak hartuta”.\nMuseoak berak nabarmendu duenez, Bidasoko Nazioarteko Zinemaldi Arkeologikoa izan da Museoak 2020an antolatu duen jarduerarik arrakastatsuena. Kulturaren alde egiten jarraitzeko apustuaren esparruan, are gehiago osasun egoera zine aretoei kalte egiten ari zela, Irungo Udalak eta Oiasso Erromatar Museoak zegozkion segurtasun eta higiene neurri guztiak bete eta aurrez aurreko formatuari eusteko eta Amaia KZko ateak zabaltzeko lan egin zuten. Gainera, aretoko emanaldiez gain, ikus-entzuleen harrera oso ona izan zen, lehen aldiz, online bertsioa prestatu zuten, eta 500 ikaslek baino gehiagok beren ikastetxeetatik bertatik gozatu ahal izan zuten hezkuntza saileko filmez.\nEtorkizunari begira, Oiasso Museoak hainbat jarduerarekin eta iazko emaitzak hobetzeko asmoarekin ekin dio 2021ari: hilaren 14an, ostegunarekin, 19:00etan, Arduraz komunikatu dezagun. Komunikabideok ere indarkeria matxistaren aurka dokumentala aurkeztuko da, Antxeta Irratiaren eskutik; hilaren 16an, berriz, Kepa Ordoki Memoria Historikoa Bidasoan elkarteak “Bidasoko deportatuak” erakusketa jarriko du ikusgai; azkenik, hilaren 22an, ostiralarekin, 19:00etan, Musika Museoan programa itzuliko da, EIA Hirukotearen emanaldiarekin. Egunean bertan banatuko dira sarrerak, eta eserlekuen banaketak distantzia fisikoa errespetatuko du. Jarduera guztiak doakoak izango dira, baina edukiera mugatuko da, eta maskara erabili beharko da nahitaez.\nPosted in BerriakTagged 2020, 2021, Balorazioa, irun, irunero, kultura, Museoa, Oiasso, Programazioa


Maiatzeko azken asteburuan egingo dute Literaturia - Urola Kostako Hitza : Urola Kostako Hitza\nZortzi hilabete baino ez dira igaro azken ediziotik, baina pandemia aurretik bezala, antolatzaileek udaberrira ekarri nahi izan dute berriz Literaturia, eta maiatzaren 27tik 29ra egingo dute Euskal Letren Plaza. Jaialdia aurkezteko ekitaldia egin dute gaur goizean Garoa liburu dendan, eta bertan izan dira Literaturiako kide Itziar Iruretagoiena eta Iñigo Azkue, Xabier Txurruka alkatea eta Berria hedabideko ordezkari Ainara Lasa. “Egitarau zabala, ederra eta adin guztietako jendeari zuzendutakoa” prestatu dute, guztiak Piztia gaiak barnebilduta eta Aurkitzeko, baretzeko, pizteko leloarekin.\n“Asteburu oso batean Zarautz bihurtzea Euskal Letren Plaza, eta protagonismo hori izatea Euskal Herri osoan itzela da”, nabarmendu du Xabier Txurruka alkateak. “Literaturzaleei aukera ematen digu idazleekin, sortzaileekin eta ekoizleekin zuzenean aritzekoa, eta gertuko harreman hori sortzen da herrian. Zalantzarik gabe, hori da proiektu honen aberastasun handienetariko bat”, gaineratu du. Era berean, jende oro gonbidatu du hiru egun horietan antolatu diren ekitaldietan parte hartzera; izan ere, “Euskal Herrian literaturaren inguruan euskara hutsean garatzen den topaketa bakarrenetakoa da”.\nJaialdiaren hedabide babeslea izango da aurten ere Berria, eta bertako ordezkari Ainara Lasaren hitzetan, “Berriak badu ardura nahiz konpromiso bat euskal kulturaren erakusleiho eta sustatzaile izatearekin, beraz, guretzat oso lankidetza naturala da”. Azken finean, “irakur dezatela euskaraz literatura eta euskarazko hedabideak, sistema berdinaren parte direlako eta elkar elikatzen dutelako”.


Geografia modernoaren sortzaile Humboldtek duela 150 urte zuen ohartarazia gizadiaren neurriz gaineko jardunak arriskutan zeukala lurra. Baina landa aldea babesteko nazioarteko lehenengo ahaleginak 1870 inguruan egin ziren, Suitzan eskualdeko hitzarmen bat egiten saiatu zirelarik paseko hegaztiek habia egiteko zituzten eremuak babesteko. Nolanahi ere, ingurugiro politikak 1970. urteaz geroztik hartu zuen indarra nazioartean. Hala, 1972an Estokolmon izan zen Giza Ingurugiroari buruzko Bilkurak erabateko bultzada eman zion auzi horri; orduz geroztik ingurugiroarekiko kezka asko hedatu zen gizartean eta politikoen artean, hainbesteraino non 1870. urteaz geroztik sinatu diren 180 hitzarmenetatik 120tik gora bilkura haren ondoren sinatu baitziren.\nGizarte osoa kezkatzen duten gaiei buruzko hitzarmenak dira horiek: euri azidoa, ozeanoen kutsadura, arriskuan dauden izaki moten babesa, Antartidaren kontserbazioa, ozonoa gutxitzea, Amazoniako ohianaren hondamena… Ekologiaren goraldi horretan sortu ziren orobat talde ekologistak, eta horiek dira gehien borrokatzen ari direnak Lurraren berezko izateari eusteko, eta mendebaleko herrialdeek, beren jarduerak direla eta, ingurugiroan duten eragin kaltegarria geldiarazteko.\nAurretikoak. Bilkura historikoak\nINGURUGIROARI BURUZKO BILKURA HANDIEK GEHIAGO BULTZATU IZAN DITUZTE HITZ EMATERA ESTATUAK ETA KONTZIENTZIA HARTZERA GIZARTEA, INGURUGIROAREN ALDEKO NEURRI ZEHATZ ETA EGINBIDETSUAK HARTZERA BAINO.Orain arte egin diren kongresu, goi mailako bilera, itun, hitzarmen eta abarren artean ingurugiroari buruz badira hiru mundu bilkura handi aipatu beharrekoak: 1972ko Estokolmoko Bilkura, 1992an Rio de Janeiron eginikoa eta 1997an Kioton (Japonia) egina. Nazio Batuek antolatu dituzte hiru bilkura horiek, eta urrats handia izan dira ingurugiroa babesteko bidean.\nEstokolmoko bilkura mugarri izan zen, hura izan baitzen gizadiaren historian egin zen era horretako lehenengo bilkura. Garrantzi handiko ekarriak egin ziren, adibidez, erabateko garapenaren kontzeptua mundu osoan hedatzea, ezinbesteko auzia baitzen hura ingurugiroa babesteko.\nBeste ekarri garrantzi handiko bat gizadiaren gizarte kontzientzia piztea izan zen eta elkartasunaren kontzeptua hedatzea. Eta beste lorpen garrantzitsua izan zen, halaber, arazo kolektibo handiak nazioartean ezagutaraztea eta arazo horiek denen artean konpontzeko premia sorraraztea.\nArgi geratu zen ideia horiek guztiak eginbide politikoari lotu beharra zegoela, garapena helburu. Hala adierazi zuen bilkura hark, eta horrela sortu zen Nazio Batuen Ingurugirorako Programa.\nEstokolmoko bilkuraren ondoren urrats handiak egin ziren alor horretan, besteak beste, ekologiari zegokion araudi bat ematea;eta aurretiko horiek guztiek ekarri zuten Rioko Bilkura.\n«Lurrari buruzko Goi Mailako Bilkura» hartan bildu zen ordu arte inoiz bildutako agintari kopuru handiena. Rioko programak -anbizio handiegia zuen agian- alor eta gai jakin eta zehatzak hartzen zituen: lurraren berotzea, bioaniztasuna galtzea, ozeanoak, basoak… Azkenik lau dokumentu onartu ziren, eduki handirik gabeak ordea, eta, hortaz, porrot egindako bilkura izan zen hura batzuentzat. Nolanahi ere, gehienak bat etorri ziren goi mailako bilkura hark ingurugiroari buruzko arazoen osotasunaren kontzientzia hartzea indartu zuela esatean, Estokolmon iritsitako maila gainditurik.\nHandik bost bat urtera, 1997ko abenduan hasi zen Kioton «Klimaren Goi Mailako Bilkura» esan zitzaiona, berotegi efektuaren goraldiak sorturiko klima aldaketari zegozkion gaiak baizik eztabaidatu ez zituena.\nGas jakin batzuk eguratsera igortzeak sortzen du efektu hori: CO 2 batez ere, baina baita ere metanoa (Ch 4 ), oxido nitrosoa (NO), hidrofluorokarbonoak (HFC), perfluorokarbonoak (PFC) eta sufre hexafluoroa (SF 6 ); eta, beraz, gas kaltegarri horien kopurua gutxitzeko hitzarmenak egitea zen bilkura haren helburu nagusia.\nEuropako Batasunak eraman zuen Kiotora proposamen ekologiaren aldetik onuragarriena: eguratsera igortzen den gas kopurua 2010. urtean %15 gutxitzea 1990. urtekoarekiko, urte hori hartu baitzen erreferentzia gisa kopuru horiek zenbat gutxitu behar ziren erabakitzeko. Baina hamar eguneko negoziazioen ondoren, elkarri kritika gogorrak egin ondoren, azkenean onartu zen erabakiak ez zuen inor gogobete, batzuentzat gehiegizkoa zelako (EEBB, herrialde pobreak, petrolioa ekoizten duten herrialdeak,Japonia eta Australia), eta beste batzuentzat, berriz (talde ekologistak), gutxiegi zelako; 2008tik 2010era batez beste gas kaltegarrien kopurua %5,2 gutxitzea erabaki zen Kioton.\nErabaki hori arestian aipatu diren sei gasei zegokien baina herrialde guztiei ez zitzaien eskaera bera egin; Europako Batasuneko herrialdeak, Suitza eta Europako beste herrialde batzuk ziren gas kopurua gehien gutxitu behar zuten herrialdeak (%8), gero EEBB eta Kanada (%7), Japonia (%6) zeuden, eta Errusia, Zeelanda Berria eta Ukraina ondoren, azken horiei ez zaielarik eskatzen gas kopurua gutxitzea, egonkortzea baizik.\nEkologistek ez zituzten erabaki horiek onartu, eta «farsatzat» eta «trajediatzat» hartu zuten Kioto bilkura, gutxitze hutsal horrek ez baitu ia eraginik klimaren aldaketan.\nKAZETARITZA SENTSAZIONALISTAK INFORMAZIO OKER ASKO ZABALDU IZAN DU INGURUGIROARI BURUZ EKOLOGIAK MENDEBALEAN KEZKA HANDIA SORTUA DUEN GARAI HONETAN.Lurreko animalia eta landare aniztasuna (bioaniztasuna) da gizakiaren eragin kaltegarria izan duen gizadiaren ondarearen alderdietako bat. Landare, animalia eta mikroorganismo asko desagertzeko zorian dira gizakiak neurriz gain ustiatu dituelako.\nPaisajeak aldaketa handiak izan ditu, oro har, biztanleria kopuruz gero eta handiagoaren eragin hondatzailearen ondorioz.\nEremu jakin batzuetan, nekazaritzarako lurren urritasunaren ondorioz baso asko bota dira, leku heze asko agortu dira eta bazkaleku eremu handiak ureztatzen hasi dira.\nBestalde, gizakiaren hondakinak uretara botatzeak eragin zuzena izan du ur gezaren erabilgarritasunean. Gauza bera gertatzen da lur azpiko urekin, akuiferoak ezin gehiago ustiatu izanaz gainera, geologo batzuk uraren urritasunaz kezkatzeraino, gizakien jarduerak pozoitu egin baititu ur horiek, eta ezin erabilizko bihurtu. Era horretara kolokan jarri da ura, izatez funtsezko baliabide dena, «berritzeko duen ahalmena».\nLur azaleko geruza ere gehiegi ustiatu izan du, berez berritzeko ahalmena duen arren, nekazaritza produkzioa bultzatzeko ahalegin gehiegizkoak. Lurra babesteko behar bezalako neurriak hartu ez direnez, azaleko geruzaren zati handi bat urak edo haizeak eraman du. Lurra ezin ordezkatuzko ondasuna du gizarteak, mende asko behar baitira lur zentimetro gutxi batzuk sortzeko.\nEkosistema naturaletan higaduraren eraginez izan diren lur galerak, bazkalekuak eta basoak adibidez, ez dira garrantzi handikoak, eta izadiak berak berdintzen ditu lurra sortzeko dituen prozesu naturalen bidez.\nIngurugiroari dagozkion arazoen artean ozonoa da XX. mendearen bukaeran oso modan dagoen beste arazo bat. Badirudi estratosferako ozono kopurua gutxitu egin dela, baina faktore asko daude tartean.\nZientzialari asko kezkatuta dauka arazo horiei ematen zaion garrantzi gehiegizkoak, komunikabideetan albisteak oso axalekoak baitira, eta nahasmen handia eta azkenik errealitatearen ezjakintasun erabatekoa sortzen dute. Zientzialari horiek ez dute ukatzen ingurugiroa hondatua dagoenik ez eta hondamen hori gelditzeko neurriak hartu behar direnik ere, baina informazio egiazkoago baten alde daude eta zeharo gaitzesten dituzte gai horretaz ezer ez dakiten kazetariek idatziriko albiste alarmistak.\nIngurugiroari buruzko politika eta araudia\nGIZARTE AURRERATUAGOEK BEHAR-BEHARREZKOAK DITUZTE INGURUGIROARI BURUZKO POLITIKAK EKONOMIAREN ERAGILEAK GELDIARAZTEKO, GEHIENAK EZ BAITIRA SORTZEN DUTEN KUTSADURAREN ERAGIN HANDIAZ JABETZEN.Ingurugiroarekiko kezka eta ardura gizarte aurreratuenen ezaugarria izaten da, aurreramendu horregatik beragatik gehiago balioesten baita ingurugiroa gizarte horietan.\nGizarte atzeratuetan badituzte arazo latz eta kezkagarriagoak.\nEkonomiaren hazkundea eta ekologiaren hondamena oso lotuta daude, kasu guztietan ez bada ere. Hala beraz, ekonomiaren garapenaren eta ingurugiroari zor zaion begiramenaren arteko erdibidean «garapen eramangarria» da, ustez, arazo horren irtenbidea, ez baitu geroztikako belaunaldien ongi izatea auzitan jartzen. Herrialde industrializatu batzuek emanak dituzte alor horretan lehen urratsak, Holandak adibidez, prozesu industrial eraginkorrak gehiago bultzatuz, eta baliabideen kontsumo bizia motelduz.\nSaiatu dira, politikaren bidetik, produkzio eta kontsumo ereduak aldatzen, eta energiaren eta baliabideen erabilera gehiegizkoa 2000. urterako gutxitzea da haien helburua.\nEkonomiak, bere jardunaren kostu orokorra gutxietsirik, gehiegizko kutsadura eragiten du, eta horrek sortua da ingurugiroan eragina duten jarduerak arautzeko premia.\nA. C. Pigou britainiar ekonomialariak kutsaduraren gaineko zerga bat proposatu zuen XX. mendearen lehenengo 25 urtetan.\n«Zerga berdea» zeritzan horren ondorioak ingurugiroari buruz hartu izan diren neurri politikoak baino hobeak izan ziren; izan ere, kutsadura estandarraren kontzeptua da neurri horien artean garrantzitsuena, ekonomia eragile bakoitzak sortzen duen kutsadurari mugak jartzea, alegia.\nBaina etorkizunera begira, badirudi «zerga berdeak» edo baimen negoziagarriak nagusituko zaizkiela debekuzko neurriei. Badirudi orobat araudiak zorrotzagoak izango direla enpresekin, eta oztopo gehiago jarriko zaiela halaber haien jarduerari. EE- BBetan, 1992an, ingurugiroari buruzko neurriak125.000 milioi dolar kosta ziren, BPGren %2,1 inguru. Kopuru hori 200.000 milioi dolarrera igoko da, ustez, eta BPGren %2,6 izango da.\nBerotegi efektua: Berez gertatzen da eta horri esker bizitzari bide ematen dion muga jakin batzuen baitan mantentzen da tenperatura. Baina berezko gertaera horri industriaren jardunak eguratsera kopuru handian igortzen dituen gasen eragin kaltegarria gehitzeak arazo handi bat sortzen du.\nGas horiek (CO 2 , Ch 4 , NO, lurrina…) eguratsean kontzentratzen direnean ez diote kanpora ateratzen uzten lurraren gainaldeak islatzen duen irradari, jotzen du beraz irradak gas geruza moduko hori (negutegi bat bailitzan), itzultzen da berriz lurraren gainaldera, eta lurra egoki dena baino gehiago berotzen du.\nTalde ekologistak: 1972an sortu zen ekologiaren alorrean eragin gehien izan duen nazioarteko talde ekologista, Greenpeace.\nUrte hartan bertan egintza xume batzuk egin zituen Bikini atoloian egiten ari ziren saio nuklearren kontra, baina zenbat eta ingurugiroaren aurkako mehatxuak gehiagotu, orduan eta ekinaldi gogor eta eragin handiagokoak egin izan ditu Greenpeacek, gaur egun 3 bat milioi kide dituen nazioarteko sare bihurtzeraino. 1977an Rainbow Warrior (Ortzadarraren Gerraria: ortzadarra baita Greenpeaceren ikurra) deritzan itsasontzia erosi zuen, erakunde horren nolabaiteko sinbolo bihurtu dena, eta gaur egun ontzidi handi bat du, itsasoko eta ibaietako ontziz eratua.\nEkintza zuzena da Greenpeaceren alderdi agerikoena, baina ez du inoiz indarkeria erabiltzen, bere jatorriaren eta gizarte aldaketaren aldeko beste higikunde handi batzuekin duen loturaren ispilu.\nHaren mezua erraza eta indar handikoa da: mundu guztiak du aire garbia, ur garbia eta arriskurik gabeko etorkizuna izateko eskubidea.\nAmazoniako baso suntsitzeak: Munduko basoak izadiaren emaiza jorienetako bat dira, eta Amazonia da, inondik ere, ingurugiroaren ikuspegitik lurreko lekurik interesgarriena eta erakargarriena. Zoritxarrez, tropikoko baso asko gero eta lur eremu gehiago ari da galtzen larretarako eta laboretarako erabiltzeko.


Eusko Jaurlaritzak atzera egin du eta itzuli egingo ditu Alarma Egoeran ordaindutako isunak\nJosu Erkoreka Segurtasun sailburua. EITB Mediaren bideo batetik hartutako irudia.\nJosu Erkoreka lehendakariorde eta Segurtasun sailburuak iragarri duenez, Eusko Jaurlaritzak itzuli egingo du, azkenean, lehen Alarma Egoeran kobratutako isunen dirua, irailaren 1eko EAEko Buletin Ofizialean kontrakoa argitaratu bazuen ere. Auzitegi Konstituzionalak etxeko konfinamendua Konstituzioaren aurkakoa izan zela ebatzi ondoren, epai hori aintzat hartuta, mugikortasunari lotutako murrizketak ez betetzeagatik irekitako espedienteak artxibatzeko eta ezarritako isunak baliorik gabe uzteko agindua eman zuen Segurtasun Sailak, baina soilik tramitean zeudenak (14.740). "Ordainketa azkar" bidez jada kobratuta zeuden 5.256 isun eta errekurtsoa jarri ondoren, santzioa behin betikoa zela erabaki zen 2.961 kasuetan ez zela dirurik itzuliko erabaki zen.\nEusko Jaurlaritzak zioen prozedura administratibo horiek jada "itxita" zeudela eta Auzitegi Konstituzionalak kaleratutako ebazpena oraindik irekita zeuden espedienteei eragiten ziela.\nIrizpidea aldatu du orain Exekutiboak eta kobratutako isunen dirua itzultzea erabaki du, "diskriminazio egoerak saihesteko. Adibidez, zibismoz, jada ordaindu dutenen, eta jarrera zikoita erakutsiz, ordainketa ahal den gehiena atzeratu dutenen artean". Guztira, 1,6 milioi euro itzuliko dira Deia egunkarian egindako elkarrizketan zehaztu duenez.\nErkorekak azaldu duenez, "azterketa juridiko sakonaren ostean", Eusko Jaurlaritzak ondorioztatu du "ia marko zigortzaile guztia erabat desegitea" eskatzen duela epaiak, eta horregatik, espedienteak geldiarazteaz gain, jada ordainduta zegoena itzultzea erabaki duela Jaurlaritzak, bai azkar ordaindu zutenei baita espedientea tramitatu ondoren, errekurtsoa ezarri, santzioa berretsi eta ordaindu zutenei ere.\nSegurtasun sailburuak gogor defendatu du isunak ez zirela "kapritxoa" izan, "araudia betetzeari baldintzatuta baitzegoen jendearen osasuna eta bizitza zaintzea", eta horregatik, juridikoki gertatu dena ikusita, lan horrek ez zuela "ezertarako balio izan" uste dute Segurtasun arduradunak eta sentsazio horrekin lan egitea gogorra dela adierazi du: "orain kalera irten behar dute euren funtzioak bete eta araudia betetzen dela bermatzera, eta ez dakigu ze punturaino gera daitekeen orain egiten dena ezerezean etorkizunean, guztia atzera bota dezakeen auzitegiak badaude. Desanimo faktore garrantzitsua da.\n2020ko martxoaren 14tik ekainaren 21era egon zen ezarrita Alarma Egoera Espainiako Estatuan. Epe horretan 22.957 isun jarri zituzten EAEn udaltzainek eta Ertzaintzako agenteek, ezarritako neurri murriztaileak urratzeagatik.\nUrtebete beranduago, 2021eko uztailaren 14an, Alarma Egoera legez kanpokoa izan zela ebatzi zuen Auzitegi Konstituzionalak. Epaileen arabera, Salbuespen Egoerak bakarrik ahalbidetu dezake konfinamendua, eta ez Alarma Egoerak. Modu horretan, Vox alderdiak Alarma Egoera atzera botatzeko aurkeztu zuen helegitea ontzat eman zuen Konstituzionalak.


'Perseverance' nola marteratu zen, bideo ikusgarri batean | Bizigiro | Berria\n2021eko otsailak 25\n'Perseverance' nola marteratu zen, bideo ikusgarri batean\nNASAk argitaratu egin du 'Perseverance' ibilgailua Marteren azalera eramateko azken minutuen bideoa, gailuaren kamerek harturiko irudiekin eginikoa. Lehen aldiz jaso da planeta gorrian eginiko lurreratze bat bideoan.\n2021eko otsailak 23 12:32\nNASA AEBetako Espazio Agentziak inoiz ikusi gabeko bideo bat argitaratu du. Horretan, gertatu ahala eta kalitate handiz ikusten dira Perseverance ibilgailua Marteren azalera eramateko prozesuaren azken minutuak. Gailuaren kamerek harturiko irudiak dira.\nJaitsieraren urrats guztiak ikusten dira: jausgailua nola zabaltzen den, Marteren atmosferan abiada handiz sartzeak sortzen duen bero handitik ibilgailua babesteko pieza nola askatzen den, nabigazio sistema automatikoak zer mugimendu egiten dituen lurreratzeko leku egoki bat bilatzeko eta gailua hara eramateko... Eta, azkenean, motorrak nola pizten diren, gailua geldotzeko, eta ibilgailua kable sistema batekin zein leun jaisten den, Marteren azalean uzteko.\nOtsailaren 18an heldu zen ibilgailua planeta gorrira. Hura zeraman espaziontzia orduko 19.500 kilometroko abiaduran iritsi zen Marteko atmosferara; atmosferan sartzean, 1.300 gradu inguruko tenperatura jasan behar izan zuen. Azkenean, orduko 2,7 kilometroko abiaduran lur hartu zuen.\nGailuak eginiko lehenengo argazkia heldu eta minutu gutxira ikusi ahal izan zen, baina bideoa bidaltzeko askoz denbora gehiago behar izan du, askoz datu gehiagorako transmititu behar direlako bideo bat osatzeko. Martetik bidaltzen duen informazio unitate bakoitzak 11 minutu eta 22 segundo behar ditu Lurrera iristeko.\nGailuak Marte ikertuko du datozen hilabeteetan; besteak beste, han inoiz bizia egon ote den.\n«Aldatu egin behar da zientziaren sistema patriarkala»\nHemeretzi emakume zientzialariren istorioak bildu ditu Etxebestek liburu batean. Guztiek egin behar izan zieten aurre gizonei eta gizonek eraikitako gizarteari eta zientzia sistemari.\nNeiker ikerketa zentroak bertako laboreen ehunka hazi dauzka gordeta Arkautiko germoplasma bankuan. Antzinakoak jaso, gorde eta hobetzen dituzte bertan. Erreferentziazkoak eta bakarrak dira patataren alorrean, baina han daude Euskal Herriko garai bateko babarrun, tomate, piper, gari, garagar eta olo haziak ere, nahi dituenaren esku.\nBarry libre eta Marte librea\nGiro onean grabatzen dute astelehenero 'Barre librea', ETB1ek ostegunean ematen duen bakarrizketa saioa. Casting bat egin zuten, eta aurpegi berriei aukera emateko baliatzen ari dira.\nKanpotik barrez, barrutik negarrez\nErtzaintzak kanporatu egin ditu Donostian itxita zeuden ikasleak\nLangile bat hil da Soraurenen, makina batek harrapatuta\nELA: «EH Bilduk baldintzatzen ditu LABen erabakiak»


Larunbateko kantu-jiraren aurreko Kantu Taldearen azken entsegua gaur - Usurbil - Noaua.eus\nLarunbateko kantu-jiraren aurreko Kantu Taldearen azken entsegua gaur\nNoaua Aldizkaria 2019-10-21 08:13\nEuskal kantuen errepertorioa astintzeko unea bueltan dator. Kantu zaleek plaza hartuko dute larunbat eguerdian. Aurretik gaur (urriak 21) asteroko ikastaroko saioa.\nIraila amaieran itzuli ziren plazara Usurbilgo Euskal Kantu Taldeko kideak. Kantu giroz blaitu zuten Usurbil erdigunea irailaren 28an. Aurreko denboraldietan bezala, hileroko ohiturari eutsiko diote ikasturte berri honetan ere. Urriko azken larunbatarekin batera itzuliko dira plazara Kantu Taldekoak; hilaren 26an izango da, 12:30etan abiatuko dira Mikel Laboa plazatik. Bertaratu nahi duzuenok ez ahaztu kantu-liburuxka eramateaz.\nKantu Taldekoak astelehenero bezala gaur (urriak 21) bilduko dira Agerialdeko musika gelan, 18:00-19:00 artean.\nSagardo ozpinaren inguruko jardunaldia\nUrriaren 23an Dani Lasa sukaldariarekin eta Jakoba Errekondorekin, arratsaldeko 19:00etan Aitzaga Elkartean. “Nola egin ozpina? Zer ozpin motak egin daitezke? Nola erabili sukaldean ozpina? Ozpin dastaketa. Ozpinarekin egindako plater ugariren dastaketa. Etxean ozpina egiten hasteko ozpin ama banatuko da”.\n943 361 114 alkartasuna@usurbil.eus\nMaila guztietako ikastaroak (A1, A2, B1, B2, C1 eta C2 mailak), motibaziorako jarduerak, autoikaskuntza metodoa, online zerbitzua... eskaintza zabala aurten ere euskaltegian. Urriarekin batera abiatu zuten 2019-20 ikasturte berria. Informazio gehiago:\nKzGunera datozen ikasaroak\nUrriaren 31ra arte goizez, 9:00-13:00 artean izango da zabalik Usurbilgo KzGunea. Hemen datozen ikastaroen berri:\n-Urriak 23-24, 9:00-11:00 “WhatsApp. Bat-bateko mezularitza zure Smartphonean".\n-Urriak 25-28, 9:00-11:00 “Instagram. Partekatu zure argazki eta bideo onenak”.\n-Urriak 29-31, 9:00-11:00 “Facebook zure Smartphonean”.\n-Azaroak 4-6, 18:00-20:00 “PC, teklatua eta sagua hasieratik nola erabili ikas ezazu”.\n-Azaroak 7-20, 16:00-18:00 “Oinarrizko Interneta. Nabigatzen eta posta elektronikoak bidaltzen ikasi”.\nInformazio gehiago: tutor.usurbil@kzgunea.net/ 943 023 684 /kzgunea.eus /Kale Nagusia, 37.


Irekia Eusko Jaurlaritza - Gobierno Vasco :: Eusko Jaurlaritzak indartu egingo ditu kontrolak gidatzean arreta-galtzeak eragozteko\nEusko Jaurlaritzak indartu egingo ditu…\nEusko Jaurlaritzak indartu egingo ditu kontrolak gidatzean arreta-galtzeak eragozteko\n<img src="https://www.irekia.euskadi.eus/uploads/cover_photos/71537/original/Control_Trafico__Ertzaintza_.JPG" style="max-width:100%" alt="" />\nKontrolak irailaren 16tik 22ra bitartean indartuko dira.\nGidatzean radar-detektagailua, mugikorra edo nabigatzailea erabiltzeak zigorrak ekar ditzake, horien artean 200 eurora arteko isuna eta gidabaimeneko hiru puntu galtzea.\nIrailaren 16tik 22ra bitartean Ertzaintzak, udaltzaingoekin lankidetzan, areagotu egingo ditu gidatzean arreta-galtzeak eragozteko kontrolak, helburua izanik istripuen eta istripuetan izaten diren hildakoen eta zauritu larrien kopurua murriztea.\nEgiaztatuta dago, adibidez, gidatzen ari garen bitartean mugikorra edo nabigatzailea erabiltzeak laukoiztu egiten duela istripua izateko arriskua, eta alkohol gehiegi edanda gidatzearekin pareka daiteke. Bestalde, debekatuta dago gidatzen den bitartean entzungailuak soinu-irakurgailuetara konektatuta izatea, edo Internet, TB, bideo edo DVD hargailuak manipulatzea. Arau-hauste horiek, zirkulatzen den bitartean mugikorra, nabigatzailea edo radar-detektagailuak erabiltzeaK bezala, 200 euroko isuna eta gidabaimeneko 3 puntu galtzea ekar dezakete.\nSonia Díaz de Corcuera Trafikoko zuzendariaren esanetan, “guztion erantzukizuna da errepideak seguruagoak izan daitezen lortzea. Mugikorra izaten da arreta-galtze gehien eragiten dituen gailua, eta ibilgailua geldi dagoela bakarrik erabili behar dugu. Aukera ematen duten mugikorretan auto modua aktibatzea gomendatzen da. Bestalde, komenigarria da irratia edo musika zuzenean bolantetik manipulatzea, eta GPSn ibilbidea autoa abian jarri aurretik programatzea, inoiz ez bidaian zehar”.\nArreta-galtzeen ondorioz sarrien gertatzen diren istripuak errepidetik ateratzea, aurrez aurreko talkak, aurreko autoa jotzea edo norbait harrapatzea dira.\nArreta-galtzeak saihesteko kanpaina hau trafikoa zaintzeko eta kontrolatzeko aurtengo urterako programatu diren 46 kanpainen egutegiaren barruan daude.\nEn la semana de la movilidad, algo más habría que hacer para que los usuarios del automóvil perciban claramente que además de usar el "modo" menos eficiente, su uso es especialmente "riesgoso" cuando se "distraen" para los "modos" peatonal y ciclista.\nControl_Trafico__Ertzaintza... 4 MB (JPG)\nEusko Jaurlaritzak, bihartik aurrera, indartu egingo ditu kontrolak gidatzean arreta-galtzeak eragozteko\nErtzaintzak mugikortasun-kontrolak ezarriko ditu Aste Santuan joan-etorrietan murrizketa sanitarioak betearazteko\nErtzaintzak eta udaltzaingoek motozikleten abiaduraren kontrola indartuko dute\nEusko Jaurlaritzak errepideetako alkohol- eta droga-kontrolak indartuko ditu abuztuan


Mediapost Norteko langileek mobilizazioak iragarri dituzte enpresak proposatutako enplegu-erregulazioko espedientearen aurrean — ELA Sindikatua\nMediapost Norteko langileek mobilizazioak iragarri dituzte enpresak proposatutako enplegu-erregulazioko espedientearen aurrean\nMediapost Norteko langileek mobilizazioak iragarri dituzte enpresak proposatutako enplegu-erregulazioko espedientearen aurrean Estatuko enplegu-erregulazioko espedienteak Bizkaiko ordezkaritzari ere eragingo dio, azken 10 urteetan 50 lanpostu baino gehiago suntsitu diren delegazioan, hain zuzen ere. ELAk ziurtatu du La Poste talde frantsesaren filiala den enpresaren bideragarritasuna ez dagoela arriskuan, bai, ordea, langileen eskubideak eta lan-baldintzak. Izan ere, zuzendaritzak langileen %28 kaleratu nahi ditu, irabaziak lortu eta lan-karga nahikoa izan arren. Langileek ez dute kaleratzerik onartuko eta mobilizazioak iragarri dituzte lanpostu guztien alde. https://www.ela.eus/eu/industria-eta-eraikuntza/albisteak/mediapost-norte-enpresako-langileek-mobilizazioak-iragarri-dituzte-enpresak-proposatutako-enplegu-erregulazioko-espedientearen-aurrean https://www.ela.eus/@@site-logo/ELA_logo_koloretan.png\nEstatuko enplegu-erregulazioko espedienteak Bizkaiko ordezkaritzari ere eragingo dio, azken 10 urteetan 50 lanpostu baino gehiago suntsitu diren delegazioan, hain zuzen ere. ELAk ziurtatu du La Poste talde frantsesaren filiala den enpresaren bideragarritasuna ez dagoela arriskuan, bai, ordea, langileen eskubideak eta lan-baldintzak. Izan ere, zuzendaritzak langileen %28 kaleratu nahi ditu, irabaziak lortu eta lan-karga nahikoa izan arren. Langileek ez dute kaleratzerik onartuko eta mobilizazioak iragarri dituzte lanpostu guztien alde.\nLa Poste talde frantsesaren filiala den Mediapost Norte enpresako langileak mobilizatu egingo dira enpresak proposatutako enplegu-erregulazioko espedienteari aurre egiteko. Estatuko enplegu-erregulazioko espediente horrek Bizkaiko ordezkaritzari ere eragingo dio. Enpresak abenduan jakinarazi zuen Estatuko EEE baten bidez langileen %28 kaleratzeko asmoa zuela, “enplegua suntsitzen laguntzeko eta egungo egoera aprobetxatzeko”.\nELAk gogorarazi du Mediapostek 50 lanpostu baino gehiago suntsitu dituela Bizkaiko ordezkaritzan azken 10 urteetan, eta, beraz, ez dela egoera hori jasaten duten lehen aldia.\n"Argi dago enpresak 10 urte baino gehiagoko antzinatasuna duten langileak kaleratu nahi dituela, zerbitzuaren ondoren azpikontratatzeko helburu bakarrarekin, lan-baldintzak prekarizatuz eta, horrela, dauden onurak handituz", salatu du sindikatuak. Onartezintzat jotzen ditu irabaziak erregistratzen dituen eta lanak egiteko kanpoko enpresak azpikontratatzeko adina karga duen ordezkaritza bateko kaleratzeak.


Alfonso Sastre –\nNicolas Xamardo ALEAn.\nArgazkia: JOXERRA ZABALA\nAlfonso Sastre, erreferente etiko unibertsala, sastre\nAston billa, bart ze lo ona egin dudan\n2 pentsamendu “Alfonso Sastre, erreferente etiko unibertsala”-ri buruz\nJosu naberan 2021-09-30 10:03\nAreopagoko.antzerkia bizi.bizian BIZI zuen jendeak.\nAlfontsori dagokionez, ezin inolaz ere onartu Eskiloren Orestiada, zeren Ateneak absolbitu egiten baitu Orestes beronen AMA ERAILTZETIK. Hots, Patriarkatua inauguratzetik.\nJosu Naberan 2021-10-01 09:19\nAzaldu gabe utzi dut patriarkalismoaren (pentsaera paatriarkalaren) arrazoinamendua Orestiada antzezlanean:\nZera dio Atenea jainkosak ezken epaian ORESTES absolbitzeko bere Amaren Erailtzetik:\n“Ni ez naiz jaio ezein amarengandik, baizik eta Zeusen bekokitik. Aitarengandik, beraz. Aita da sortzailea, eta Ama\nInude basterik ez da. Beraz, Orestesek ez du erahil bere sortzailea”.\nGero, mito grekoak, lehen ANDERE zena (femeninoa) ANÉR-ANDROS bihurtzen du (maskulinoa).\nEta hortik euskaldunon harridura hitz grekoarekiko, zeren ANDERE euskal hitzak femeninoa izaten jarraitu baitu


"Erraketistak bistaratu behar genituen, plaza bat behar zuten" - Gipuzkoako Hitza\n“Erraketistak bistaratu behar genituen, plaza bat behar zuten”\n2019, ekainak 07 Elkarrizketa, gipuzkoa 483\nKazetaritza ikasketak egin zituen Ainhoa Palomok (Oiartzun, 1974), baina irakaslea da lanbidez, Pasaia Lezo Lizeoan, Lehen Hezkuntzan, eta afizioz, berriz, ikerlaria. Ikerlari sena horrek eraman zuen duela bost urte erraketisten inguruko hari muturrari heldu eta tiraka hastera. Elkartea sortu dute bost urteko bide horretan, Palomo bera da presidentea, eta Hego Euskal Herriko 47 herritako 237 errakestita profesionalen berri emango dute urte amaierarako.\nIkerketa ordu ugari dago lan horren atzean. “Eta badakigu askoz erraketista gehiago ere egongo direla oraindik”. Erraketisten berri izatea eta ikerketari esker horiek argitara ateratzea “izugarria” izaten ari dela aitortuta, mina ere sentitzen du oiartzuarrak: “Batez ere, berdintasunetik erantzuten ari dira erraketisten kontuari, baina ez kirol edo kultur arlotik. Emakumeak ziren erraketistak; kirol profesionala egin zuten Euskal Herriko lehen emakumeak ziren, eta, zalantzarik gabe, kultur ondarea ere bada eurena”.\nKazetaritza ikasketak egin zenituen. Zergatik?\nOso argi nuen. Ikerketa kazetaritza nuen gustuko, baina kontua da gerora sekula ez dudala jorratu alor hori. Oiartzunen Kontakatilu irratia jarri genuen martxan bi lagunek, Arkaitz Goikoetxeak eta nik neuk, baina utzi egin behar izan genuen urte batzuk igarota. Euskaldunon Egunkaria-n aritu nintzen lanean, baina ez kazetari gisa, koordinazio lanetan batez ere. Lezoko Kilometroak jaian ere, 2010ean, eta Errenteriakoan, 1999an, hilabete batzuez aritu nintzen koordinazio lanetan. Orain arte ez naiz aritu kazetaritza lan hutsean; ikerketa arloan aritu izan naiz beti.\nOrain irakaskuntzan ari zara Pasaia Lezo Lizeoan.\nHala da. Nire bizitzan aldaketa bat egitea erabaki nuen, eta irakaskuntzan gustura senti nintekeela iruditu zitzaidan. Pasaia Lezo Lizeoan hasi nintzen lanean, DBHn, dibertsifikazio kurrikularreko taldeekin. Oso gustura aritu nintzen. Irakasle ikasketak egin nituen han nenbilela, eta Lehen Hezkuntzan hasi nintzen. Horretan nabil azken hamar urtean.\nIkerkuntza lanetan edo irakaskuntzan, non aritzen zara gusturago?\nOso gustura nabil irakaskuntzan. Konplexua da, ahalegin berezia eskatzen duelako pertsonekin lanean aritzeak; oso pertsonala da. Ikerketak, berriz, deskubritzearen eta ezagutaraztearen poza ematen dit. Lan mundurako utziko dut bata, eta afiziorako bestea.\nPilotan ere aritu izan zara, eta Oiartzungo Txost elkarteko kidea ere izan zinen.\nBai, baina afizionatu bezala aritu izan naiz beti pilotan. Txost elkartean, berriz, pasaka modalitatea sustatzeko aritu nintzen lanean. Horretan ari da Txost elkartea, galdutako modalitateak berreskuratzen saiatzen. Hura sustatu nahian, jolasean, ondo pasatze aldera hasi nintzen han, eta taldean parte hartzeko aukera eskaini zidaten segidan. Zer edo zer egin dut pasaka modalitatea sustatzeko, baina erraketistena tokatu zitzaidan gero parean, eta buru-belarri hasi nintzen han. Taldetxo bat badauka Txostek eta uztea erabaki nuen iaz, ezin iritsi nenbilelako eta eurek hori baino gehiago merezi zutelako.\nZuretzat pilotak zer du berezitik? Erraketistengana heltzea ez baita izan kasualitatea, ezta?\nBerez dut gustuko pilota. Berdin dio zein modalitate izan, guztiak gustatzen zaizkit. Erraketistenak, ordea, badu berezitik zerbait; gaiaren gainean dagoen ezjakintasunak ukitu nau ni bereziki. Nola da posible pilota gustuko duen pertsona batek ez jakitea erraketistak izan zirenik ere? Nik ez nuen haien berririk.\nElkarrizketa baten bidez, elkartean kide dudan Jon Juanesen ama erraketista izan zela jakin nuen duela bost urte. Aurkikuntza izan zen niretzat. Erraketistak izan ziren lehen emakume kirolari profesionalak, eta pilota maite dudan moduan maite izanda, nik ez nuen haien berri. Ez ikastolan eta ez herriko elkartean inoiz ez dut ikasi edo ikusi haien inguruko ezer; ez erraketarik, ez argazkirik, ez aipamenik… Uste dut hori guztia ezin dela utzi kontatu gabe.\nLanketa ez naiz ari egiten ikuspegi feminista batetik bakarrik. Berdintasun alorra da zalantzarik gabe, baina bada ondare kulturala ere, eta, batez ere, kirol ondarea.\nIkerketa ez duzula ikuspuntu feministatik egin azaldu duzu, baina erraketistek ez badute bere lekua izan, emakumeak zirelako izan dela pentsa daiteke, ezta?\nZiur asko, bai. Kirol ikuspegitik pilota gizonen eremua izan dela uste dut, eta ikaragarria da ikustea 1940. hamarkadako estatistikak aztertuta emakume lizentzia gehiago zeudela. Errealitatea hala izanik ere, ordea, ez da hala jaso. Garrantzitsua da, beraz, erraketisten historia, eta leku berezia eman behar zaio. Munduko lehen emakume kirolari profesionalak izan ziren, ziurrenik, baina Euskal Herrian non gelditzen da erreferentzia hori? Lehenak izan ziren Gizarte Segurantza lortzen, eta hori guztia ez dago inon jasota; Euskal Herriko familia ugari mantendu zituzten, beharrak eraman zituelako kanpora; sakrifizioa izan zen eurentzat, gainerakoan ez zuketelako egingo kanpora joateko hauturik. Izugarria da kontraesana, hemen sekula ez delako hitz egin erraketaz.\nKirol arloan, konpetentzia ziren emakumeak: frontoiak betetzen zituzten erraketistek, eta ikusgarria zen euren modalitatea, ikaragarria; enpresariak ere mugitzen ziren jokora. 1917tik 1980ra aritu ziren erraketistak, Espainiako Estatuan, Kuban, Mexikon, Argentinan, Brasilen…\nRaketistak Lehen eta Orain Kultur Kirol Elkarteko presidentea zara gaur egun. Zergatik erabaki zenuten elkartea sortzea?\nAgustina Otaola frontoiarekin hasi ginen bueltaka. Errenteriako frontoia da Euskal Herrian emakume izena duen lehenengoa, eta haren ondotik heldu zen Lezokoari Koldobike Gezala izena jartzea. Txikita de Aizarnak ere badu bere plaka Aizarnan. Errenteriako frontoiari Agustina Otaola izena jartzea proposatu genuen guk, erraketistek plaza bat behar zutela uste genuelako, bistaratu egin behar genituela sentitzen genuelako. Oso polita izan zen prozesua, Errenteriako Udalari proposatu eta aho batez onartu zuelako udalbatzak; guretzat oso adierazgarria izan zen hori. Kontua ez da orain frontoiak emakumeen izenekin betetzea, baina bai gizon pilotarien moduan beren lekua ematea.\nLanketa hori egiten ari ginenean, artean, osatu gabe genuen elkartea, eta gaiak zein bilakaera izan duen ikusita eta behar administratibo batzuk sortu zirenez, elkartea eratzea erabaki genuen. Ikerketa lanean, erraketista batek beste baten etxera garamatza eta horrela ari gara osatzen puzzlea. Gaur da eguna, eta gaur diot bihar aldatu egin daitezkeelako datuok, non 237 erraketista profesional aurkitu ditugun, Hego Euskal Herriko 47 herritakoak [Gipuzkoko 28, Bizkaiko hamasei, eta Nafarroako eta Arabako hiru]. Askoz gehiago dira, baina ez dugu jakin nortzuk ziren edo nongoak ziren. Iparraldekorik ez dugu topatu oraindik, baina horrek ez du esan nahi izan ez zirenik. Erraketisten berri daukan jendearekin, zerbait entzun duenarekin ari gara osatzen zerrenda hori, eta argazkiak eta kontakizunak parekatuta ari gara osatzen puzzlea; Jon Juanes ari da lan horretan. Benetako baliabideak eta denbora gehiago izango bagenitu, askoz luzeagoa litzateke kopurua.\nZuretzat zer izan da ikerketa abiatu eta datu horiekin topo egitea? Espero zenuen?\nInondik inora ez nuen espero. Badira urte askoan jokatu zuten oso pilotari onak, Valentzian [Herrialde Katalanak] 36 urtez pilotari profesionala izan zen bat, adibidez. Eta baditugu hemezortzi, hogei edo 22 urtez aritu zirenak ere. Urte pila bat dira profesionaletan. Beste batzuek, berriz, 14 urterekin jokatzen hasi, bolada batean jokatu, eta utzi egin zuten bost urte geroago. Niretzat gogorra da ikustea gaia zein garrantzitsua den eta zenbat borroka egin behar dugun garrantzitsua dela adierazteko.\nErraketisten lana ez dela aitortzen esan nahi duzu horrekin?\nEz da eskaintzen baliabiderik, eta ez dago historia bera, lorpenak eta mamia bilduko dituen ikuspegirik. Frontoiak itxita, frankismoak neurriak hartu zituen erraketisten partidak bertan behera uzteko. Ekonomia, jurisprudentzia, kirola, emakume horiek bizi izan zutena… Dena nahasten da, eta punta asko dituen gaia da. Izugarrizko ondare materiala dago berez: argazkiak, kartelerak, erraketak… Mutrikuko Valentin Zumalabek egiten zituen erraketak, eta 3.000 egitera heldu zela diote batzuek. Hori guztia ez dago inon jasoa. Gauzak bere lekuan jartzeko beharra dago, baina ez dago laguntza nahikorik lan hori egiteko; denbora falta da, gainera, etsigarriena, adinean aurrera doazelako oraindik bizirik daudenak.\nMexikon izan gara aurten, eta elkarteak hartu du bere gain gastu hori, aurten laguntzarik jasoko ote dugun jakin gabe. Han bizi da Julita Beraza anoetarra; 93 urte ditu, eta ikaragarri lagundu digu informazio ekarpenarekin. Beste batzuek, bizirik egonda ere, ezin izan digute egin ekarpenik. Urte bukaerarako jasotzen dugun laguntzaren arabera, 237 emakume horiek bistaratzea da helburua. Udalerriz udalerri ari gara ate joka eta oso harrera ona egin digute horietako batzuetan; ezezkoa ere jaso dugu beste batzuetan. Laguntzarik ez badugu, ezingo dugu egin.\nBizirik dauden erraketistentzat zer izan da euren historia argitara ateratzea?\nHarrituta daude. Batetik, ez dute oso ondo ulertzen zertan ari garen, bakoitzak bere bizipena duelako baina historia ez dutelako ezagutzen osotasunean. Ez dakite erraketistek zein bilakaera izan duten 1917an jokatzen hasi zirenetik. Harrituta gelditzen dira kontatzean. Eskertuta ere badaude, baina hain berandu zergatik iritsi garen ere galdetzen digute, ea zergatik ez ginen hasi lehenago lan honetan. Ni ezin nintzen hasi lehenago, izan zirenik ere ez nekielako. Zorionez, batzuek burua oso argi daukate oraindik, eta euren ekarpenei esker nahiko txukun ari gara osatzen puzzlea.\nOndarea aipatu duzu, erraketisten partiden kartelak, kromoak, erraketak… Ez da modurik horiek guztiak bildu eta erakusgai jartzeko?\nEgokiena litzateke zentro egonkor bat izatea, bai ikusteko baina baita ikertzeko ere. Hainbat erraketistak esan digu pozik emango luketela euren ondarea esku onetan geldituko dela eta helburu jakin baterako erabiliko dela jakingo balute. Oso bereziak dira Zumalabek egiten zituen erraketak, larruzko pilotarekin jokatzeko zirelako. Erraketisten kromo bilduma ere badago, erraketisten irudia duen anis botila bat ere bai… Ondarea ez da nolanahikoa.\nEskatu duzue halako zentro bat egitea?\nHorretan ere ari gara, baina webgunean jarriko ditugun erraketisten fitxak osatzen ari gara orain, batez ere. Hori izango da hurrengo urratsa; zentro egonkor hori bultzatzea, alegia. Munduan erreferente izan daitekeela uste dugu, emakume horiek aitzindariak izan zirelako euskal pilotan.\nMerezi du erraketistak izan zirela erakustea, bizi izan zutena azaltzea, horrek guztiak zer eragin izan zuen kontatzea… Are gehiago, nire ustez ezinbestekoa da isiltasunetik argitara ateratzea, eta guregana hurbiltzeko eskatuko nioke jendeari. Berdin dio erakundea izan, elkartea edo norbanakoa. Bereziki pilota arloko jendeari eskatuko nioke hurbiltzeko; jende asko etortzen ari da guregana berdintasun arlotik, eta mina hartzen dut kirol arloan ez dudalako sumatzen harrera hori.\nEmakume hauek diskriminazioa jasan zuten kirol arloan ere, emakume izate hutsagatik, eta min ematen dit gaur egun gauza bera egiten ari garela pentsatzeak.


Kontzertuak - Lukiek + Sad\nLukiek + Sad. Otsailaren 11n, Hori Bai gaztetxean.\nKontzertuak - Lukiek + Sad Hori Bai Gaztetxea\nTailerra - Eta zuk zelan ligatzen duzu?\n“Eta zuk zelan ligatzen duzu?”. Otsailaren 11n, 19:30ean, Gaztestazioan.\nTailerra - Eta zuk zelan ligatzen duzu? Gaztestazioa\nTailerra - Mad Science\nMad Science. Otsailaren 11n eta 18an, 19:00etatik 20:00etara, Gaztetxean.\nTailerra - Mad Science Sondikako gaztetxea


Probintzia A CORUÑAALAVAALBACETEALICANTEALMERIAANDORRAASTURIASAVILABADAJOZBALEARESBARCELONABUENOS AIRESBURGOSCACERESCADIZCANTABRIACASTELLONCIUDAD REALCORDOBACUENCAGERONAGRANADAGUADALAJARAGUIPUZCOAHUELVAHUESCAJAENLA RIOJAFUERTEVENTURA - LAS PALMASLANZAROTE - LAS PALMASGRAN CANARIA - LAS PALMASLEONLERIDALUGOMADRIDMALAGAMURCIANAVARRAORENSEPALENCIAPONTEVEDRASALAMANCAEL HIERRO - SANTA CRUZ DE TENERIFELA GOMERA - SANTA CRUZ DE TENERIFETENERIFE - SANTA CRUZ DE TENERIFELA PALMA - SANTA CRUZ DE TENERIFESEGOVIASEVILLASORIATARRAGONATERUELTOLEDOVALENCIAVALLADOLIDVIZCAYAZAMORAZARAGOZA\nErakutsiz 12 nongo 24.123 Jabetzak - PAG 1/2.011\npisu - Madrid (Tetuán) , Eraikitako azalera 40m2, 1 Habitacion , 1 bainugelak.\nMerkataritza-lokala - Madrid (Tetuán) , Eraikitako azalera 75m2.\npisu - Madrid (Berruguete) , Eraikitako azalera 33m2, 1 Habitacion , 1 bainugelak.\npisu - Madrid (Barrio del pilar) , Eraikitako azalera 65m2, 2 Gelak, 1 bainugelak, Igogailua.\npisu - Madrid (Bellas vistas) , Eraikitako azalera 82m2, 2 Gelak, 1 bainugelak, Igogailua.\nMerkataritza-lokala - Madrid (Ciudad universitaria) , Eraikitako azalera 132m2.\npisu - Madrid (Bellas vistas) , Eraikitako azalera 69m2, 3 Gelak, 2 bainugelak.\nAzalera 486 Mts\nBulegoa - Madrid (Simancas) , Eraikitako azalera 486m2, 2 bainugelak.\nAzalera 559 Mts\nMerkataritza-lokala - Madrid (Berruguete) , Eraikitako azalera 559m2.\nMerkataritza-lokala - Madrid (Bellas vistas) , Eraikitako azalera 127m2.\npisu - Madrid (Valdezarza) , Eraikitako azalera 53m2, 2 Gelak, 1 bainugelak.\nbasetxea - Fuentidueña de Tajo , Eraikitako azalera 181m2, 4000m2, 3 Gelak, 1 bainugelak, igerilekua.


Jolasak konkistatutako eremua | Kultura | Berria\nJolasak konkistatutako eremua\n'Joemak eta polasak' liburua eman dute Iñigo Astiz poetak eta Maite Mutuberria irudigileak\nMaite Mutuberriak eta Iñigo Astizek atzo aurkeztu zuten beren lan berria, Donostian. MAIALEN ANDRES / FOKU Tamaina handiagoan ikusi\n«Ume listoentzako edo heldu tontoentzako poema liburua». Horixe Joemak eta polasak, Elkar argitaletxeko Antxiñe Mendizabalen hitzetan. Zenbakirik ez, baina aurkibidea baduen liburua da; poema bisualekin; poema soinudunekin; poema kontzeptualekin; desagertzen den azken poema batekin; tintarik gabe geratzen diren orriekin; tinta gehiegirekin daudenekin... «Nola utzi digute hau egiten, hain libre ibiltzen, jolas hain sakonki tontoak egiten?», galdetu zion atzo Iñigo Astizek (Iruñea, 1985), liburuko poemen idazleak, editoreari, liburuaren aurkezpenean. Ondoan zeukan Maite Mutuberria (Eltzaburu, Nafarroa, 1985) ilustratzailea.\nJolasa da poema liburuaren motorra, halaxe nabarmendu zuten biek ala biek, eta aurkezpena bera jolas bihurtu zuen Astizek. «Liburu hau osatzen duten poemak eta irudiak sortu dira jolasetik, eta, era berean, beren helmuga da jolasa. Horregatik jolasak daude tituluan, jolasak poemetan, jolasak irudietan, jolasak aurkibidean, jolasak biografietan, eta jolasak kontrazalean. Esan daiteke jolasak konkistatutako lurralde bat dela liburua», esan zuen.\nBokal guztiak erabiliz hasi zuen poemario ilustratuaren azalpena poetak —kazetari aritzen da BERRIAn-, baina bokalak galtzen hasi zen berehala. «Liburu heu heur ete geztetxoentzeko bildume beteen ergiteretu dugu, beine ez dut uste bekerrik heur eta geztetxoentzeko denik. Kesu honeten, irekurleen urteek beino gerrentzi hendiegoe dute irekurleen jolesteko gogoek». A-a galdu zuen, lehenik, eta, bokal eranzketan segituz, e-a ere ezkutatu zuen hurrengo azalpen sortan: «Poimo liburu hou idotzi dugu usmo orgi botokin. Guk nohi duguno do, irokurlook liburu hou bukotzon duonion, sontitzoo goguo jorroitzoko jolostun hitzokin oto morrozkiokin». I-a erori zitzaion hitzetatik segidan, Elkar argitaletxeari aukera eman izana eskertzerakoan: «Orobotoko oskotosonoz ogun dugu lon Moutu Mutuburruk utu nuk, utu hurrugutuk uskurruk umun buhur duzkuugu Ulkur urgutulutxuuru, ulortu dutuloko guru proposumunu utu bubustu dutuluku». Azken esaldi jolastia, u hutsez betea: «Busturuk gubu, mulu uskur uturtzuugutuk. Kuttu».\nLiburuko hainbat poema irakurri zituen Astizek atzoko prentsaurrekoan. Bokal guztiak erabiliz. Liburua aspaldi ontzen hasitako alez osatua dagoela esateko beta ere hartu zuen: «Ez dakit zenbat urte daramadan hauek idazten, baina lagun batek umea eduki zuenean asko intentsifikatu zen poema kopurua». Lagun hori garai zailak ari zelako bizitzen. Hari irribarre bat ateratzeko asmoz hasi omen zitzaion poemok bidaltzen, Whatsappez. Bueltan irribarrea bidaltzen zion lagunak, eta, horrek hauspotuta, idazten segitu zuen Astizek.\nAurretik, Baita hondakinak ere poema liburua argitaratu zuenerako —2012an—, emanak zituen haurrentzako poema batzuk Behinola aldizkarian. Haietako baten bertsioa ere jaso du orain Joemak eta polasak-en. «Ez dakit benetan haurrentzako idaztea ote nuen buruan poema hauekin hasi nintzenean. Jolaserako tresnak hartu, eta poemak ahalik eta zabalen uzten saiatu naiz beti». Haur-heldu dikotomiatik aldentzeko modua bilatu du, azkenean. «Aurten bertan argitaratu dudan Analfabetoa poesia liburuan sartu ala ez sartu, zalantza egin nuen hemen agertu den poema batekin». Ez sartzea erabaki zuen. Lotsa eman zion. Damu zaio. «Orain, poemak eta joemak bereizten ditut». Orain joemak eman ditu.\nJoemez gain, baina, polasak ere badaude liburuan. Eta Astizen hitzek ezinbesteko osagarri dituzte bertan Mutuberriaren ilustrazioak. 6 urte dituztenetik ezagutzen dute elkar poetak eta marrazkilariak, ordutik egiten dute bat, besteak beste, marrazketarako eta idazketarako zaletasunean. Poemek jolaserako bidea ireki diotela nabarmendu zuen atzo Mutuberriak: «Marraztea dut lana, eta aldiro etortzen zait norbait esanez ez dakiela marrazten edo gaizki marrazten duela. Zer da ongi marraztea, baina? Liburu honek ateak ireki zizkidan, ongi marraztu beharrean, pozik marrazteko. Sentsazio horrekin aritu nintzen, marraztu eta marraztu, asko pentsatu gabe». Konpultsiboki. Hala aurkitu zuen irudiekin kontatu nahi zuenaren tonua. Akuarelak lagun. Ohikoa duen digitalizaziorainoko lan prozesuaren kontra. «Normalean, testua jaso eta asko pentsatzen dut, nola kontatu erabakitzeko. Planifikatu egiten dut. Orain, justu kontrakoa izan da. Akuarelak hartu eta modu oso soltean marraztu dut. Printzipioz ontzat emango ez nituzkeen ilustrazioak ontzat emanez».\nKonpultsiboki sortutako irudi horien artean aukeratu ditu poemak laguntzeko aleak. Horrez gain, bi orrialde hartzen dituzten hainbat ilustrazio handi ere egin ditu. «Horietan bai, horietan planifikazioa egin nuen, baina eskuz betiere. Irudi handiak berez ez daude lotuta poema batekin. Liburuko poema ezberdinak biltzen dituzte». Eta lagunaren poesiak sortu dizkion sentimenduak ere bai.


Acerca de Euskadi (portal aa30) - Euskadiri buruz | Euskal Kultura | Turismoa Euskad\nHamaika estilotako musika, zinema, dantza, antzerkia Euskadin, nonahi goza daiteke kulturaz, batez ere lehen mailako hainbat jaialdiri esker. Nazioarteko izarrek eta errealizadore berriek Donostiako Zinema Jaialdian egiten dute topo; "bel canto" -aren ahotsak, berriz, Bilbon batzen dira opera-denboraldiari hasiera emateko, eta jazz-musikari onenek Gasteizen dute hitzordua, Getxo eta Donostiatik igaro ondoren.\nEuskadi, gainera, monumentala da. Labar margoetatik hasita eraikuntza modernoetara arte, ondare historiko artistiko oparoa dugu. Estibalitzeko basilika erromanikoa, Gotiko garaiko tenplu eta dorreak, Loiolako santutegiaren barrokismo zirraragarria, Arantzazu euskal abangoardisten bilgunea eta Guggenheim eta Artium museoak bezalako eraikin garaikideak gure herriko aberastasun artistikoaren adibide batzuk besterik ez dira.\nJaiak, ohiturak eta gastronomia\nKirol, jai eta usadio gehienen oinarrian baserriaren kultura dago. Garai berrietara moldatu dira, baina euren funtsezko izaera galdu barik. Euskaldunek kirol eta aisia bihurtu dituzte baserriko lanak, ondo pasatzeko asmoz. Enborrak eta soroetako belarrak moztea, harriak jasotzea, txakurren laguntzaz artzainek artadia zuzentzeko trebetasuna eta beste hainbat jarduera herri-kirol bilakatu dituzte gurean.\nEuskadi eta Europako mugak gainditu dituzte horietako kirol askok. Pilota, esate baterako, ezaguna egin da modalitate guztietan mundu osoan. Zaila da edozein jai, azoka edo erromeria herri kirolik gabe imajinatzea, eta zer esanik ez, dantza eta musika tradizionalik gabe. Euskal folklorearen elementu garrantzitsuak dira horiek, eta baita bertsolariak, inprobisatutako bertsoak euskaraz, euskaldunon hizkuntzan, abesten dituzten poetak, ere.\nOngi jateko eta edateko zaletasuna kulturala da Euskadin. Merkatuetan, etxeetan, jatetxeetan eta elkarte gastronomikoetan argi eta garbi antzeman daiteke hori. Kalitate goreneko produktuak oinarri dituen sukaldaritza tradizionala eta sukaldaritza berritzaileak ospe handia dute nazioartean. Usain, kolore eta zapore ezberdinen artean, jaki landuak, ahogozagarri bikainak, dastatzeko aukera dute bisitariek.\nLehenengo idatzizko literatur lana 1545ekoa da, nahiz eta euskaraz idatzitako lehenengo hitzak gaztelaniazko erromantzezko X. mendeko Emilianoar Glosetan agertzen diren lehenengo aldiz. Horren zergatia hauxe da, herri-literatura eta tradizioa ahoz transmititu izan direla batez ere.\nEuskara XX. mendean hasi zen berreskuratzen, aurreneko fasea lehenengo ikastolaren sorrera izanik (1914), baita Euskaltzaindiarena (1918), eta ondoren ikastolen mugimenduarena. Aldi hartan (1968) euskara batuaren oinarriak ere sortu ziren.\n60ko hamarkadan hasitako susperraldia 80ko hamarkadan eta 90ekoan sendotu zen, euskara, gaztelaniarekin batera, hizkuntza ofizial bilakatu zenean Euskal Autonomi Erkidegoan, eta erakunde publikoek euskararen normalizazio eta sustapenerako politikei ekin zietenean. Horrela, azken hogei urteotan euskarak gero eta hiztun gehiago bereganatu ditu eta gizarte eta kultur eremu desberdinetan ezartzea lortu du, esate baterako: hezkuntza, unibertsitate, administrazio, hedabide eta abarretan, gero eta aukera zabalagoa osatuz.


Euskara planen erakusleihoa: MAPSA — TUlankide MONDRAGON\nMapsako Euskara Batzordeko kideak.\nKokapena: Orkoien (Nafarroa)\nEuskara Planen munduan duen ibilbidea izanda (13 urte), Nafarroan erreferentetzat hartua da: 2020ko Euskaraldiaren aurkezpen ofizialean parte hartu zuen bere esperientzia partekatuz.\nOrganoen babesa eta inplikazioa du. Lehendakariak euskara ikasi eta erabiltzen du, eta zuzendaritzatik ere Euskara Planari babesa eta baliabideak eskaintzeko apustua egin da.\nEuskara eskolak planaren puntu sendoetako bat dira. Une honetan 3 eskola daude abian: horietako bitan astean 6 ordu ematen dira, eta beste batean 4,5. Enpresak matrikula %100ean ordaintzeaz gain, klaseetan pasatzen duten denboraren %50 lanordu gisa aitortzen die euskara ikasleei.\nEuskara Batzordeko kideak profil eta gaitasun desberdinak dituzte, eta aniztasun hori lagungarria izan da ekintza zehatzak egikaritzerakoan, osagarriak baitira batzuek edo besteek egin ditzaketen lanak eta ezagutzen dituzten langile taldeak.\n“Mapsan Adi” aldizkaria: euskara planeko aldizkaria izatetik kooperatibaren aldizkari izatera pasa zen. Harrera oso ona du aldizkariak langileen artean.\nBazkidetza planean, bazkide ez diren behin-behineko langileak bazkide egiterakoan euskara jakitea balioestea adostu du Kontseilu Errektoreak. Izan beharreko euskara mailaz eta zenbat puntu diren erabakita egoteaz gain, azterketa martxan dago enpresan, eta egin dira dagoeneko froga batzuk.\nNafarroako gobernuak euskararen normalizaziorako lanean diharduten enpresa pribatuei esleitutako diru-laguntzetatik kopuru handiena Mapsari zuzenduta joan da aurten.\nZabalkunderako eta ikusgarritasunerako eraginkorra izan da hedabideetan Mapsaren presentziaren indartzea (joandako urrian, esaterako, Zer Berri aldizkarian Iñaki Elkano Mapsako Euskara Koordinatzailearen artikulu bat argitaratu zen).\nEuskara Batzordeko kideak nortzuk diren ezagunago egitea Mapsan. Langile kopuru handia izanda (600 inguru) eta txandaka lan eginda, eta hainbat departamendu izanik, erronka handia da euskararen bueltan lanean diharduten lankideen berri ematea.\nSaretze-sistema sendotzea garrantzitsua litzateke Batzordean adostutako egitasmoak enpresako txoko guztietara kalitatez heltzeko.\nHarreran lanean diharduten eta euskaraz dakiten pertsonen inertziak aldatzea, euskaraz lan egitea erosoago egiteko tresnak eskainiz.\nHizkuntza irizpideak beraien osotasunean ezagutzea eta betetzea enpresako langile guztiek.\nEzagutza tasa langileen %15ekoa da.\nHizkuntza paisaiaren %85etik gora dago ele bitan.\nGiza Baliabideetatik zein mediku zerbitzutik bideratutako ohar eta inprimakien %90etik gora ele bitan doaz.


2020. ekitaldiko errenta aitorpenan moduluak zuzentzeko laguntzailea, jardunik gabeko aldia dela eta\nLaguntzaile honekin 88/2020 Foru Aginduan araututako zenbait jarduerari (sardexka bateko edo biko jatetxeak, kafetegiak, hostaletako ostatu zerbitzuak, etab.) jardunik gabeko aldiagatik zuzendutako moduluen unitateak kalkulatzen dira, 2020ko aitorpena egiteko.\n88/2020 Foru Aginduan araututako jarduerak (sardexka bateko edo biko jatetxeak, kafetegiak, hostaletako ostatu zerbitzuak, etab.) egin eta 2020ko ekitaldian zergak zenbatespen objektiboko erregimenean ordaintzen dituzten zergadunak.\nCOVID-19 koronabirusaren bilakaerak sortu zuen aparteko egoeraren ondorioz, aparteko zenbait neurri hartu behar izan ziren eta horrek eragin zien PFEZren zenbatespen objektiboko araubideetan dauden subjektu pasiboei. Hori dela-eta, jardunik gabeko aldi bat ezarri zen zenbait jardueratarako (88/2020 FA) eta berekin ekarri zituen etekin garbia zehazteko murriztapenak (1/2021 FA).\nErrenta Online zuzen erabiltzeko, beharrezkoa da jardunik gabeko aldiagatik aurretik zuzendutako modulu-unitateak programan sartzea.\nEtekin garbia zehazteko murriztapenak (1/2021 FA) jadanik sartuta daude Errenta Online programan eta ez da aldez aurretik inolako doikuntzarik egin behar.\n88/2020 Foru Agindua, zeinaren bidez jardunik gabeko egunak ezartzen baitira zenbatespen objektiboaren araubideari atxikitako jarduera batzuetan.\n1/2021 Foru Agindua, zeinaren bidez murriztapenak ezartzen baitira zenbatespen objektiboaren metodoarekin kalkulatutako etekin garbia zehazteko.\n30/2020 Foru Agindua, zenbatespen objektiboko araubidea garatzen duena 2020. urterako.\nEpea: Urte osoan zabalik\nEz da beharrezkoa akreditatzea\nLaguntzailean sartzeko, sakatu "Tramitatu" botoia\nKontsulta fiskalak egiteko:\nTelefono bidezko arreta: 948 106 106 (ordutegia: astelehenetik ostegunera, 8:00etatik 17:30era; ostiraletan eta uztailean-abuztuan, 8:00etatik 15:00etara).\naccess_time osteguna, 2022ko maiatzaren 19a 13:20:35 h


Aniztasunera zabalik - Gazteberri.eus\nAniztasun sexuala, politikoa, etnikoa, erlijiosoa, ekonomikoa… Euskal Autonomia Erkidegoko herri eta hiriak gero eta irekiagoak dira eta aniztasun gero eta handiagoa dute ezaugarri. Baina aniztasun horrek, zenbait kasutan, gaitzespen- eta diskriminazio-jarrerak eragiten ditu. Gizarte garaikideek horiei aurre egiten jakin behar dute elkarbizitza hobetzeko.\nGiza eskubideen eta berdintasunaren aldeko borrokan aurrerapenak izan diren arren, diskriminazioa egun den edozein gizarteren errealitatean azaltzen da, europarra eta euskal herrikoa barne.\nIkuspegi – Immigrazioaren Euskal Behatokiak, Euskal Herriko Unibertsitatearen (UPV/EHU) eta Eusko Jaurlaritzako Berdintasun, Justizia eta Gizarte Politiketako Sailaren laguntzarekin, prestatu duen ‘Diskriminazioa eta aniztasuna EAEn: ikuspegiak, esparruak eta kolektiboak’ txostenaren arabera, euskal gizarteak bere burua irekitzat eta tolerantetzat jotzen du. Txostenak, gainera, ‘Euskadiko biztanleek diskriminazioaren inguruan dituzten pertzepzioei eta jarrerei buruzko inkesta 2020’ (EPADE 2020) inkestan jasotako ikuspegi eta jarreren inguruko balorazio soziologiko bat egiten du.\nBOPI eskalan (Basque Open-mindness Index) 100 puntutatik euskal gizarteak 72,7 puntu lortu ditu. Puntu kopuru hori jarrera ‘ireki’ eta ‘integratzaileen’ seinale da, baina datuek badute beste irakurketa ezkorrago bat.\nIzan ere, puntu kopuru altua izan arren, gizarte-aniztasunaren osotasunarekiko gizarte ireki, integratzaile eta tolerante baten mailakoa, oraindik ere bada hobetzeko tartea.\nTxostenean jasotzen denez, biztanleriaren % 24,4k diskriminazioa pairatu izan duela adierazi du. Kasu zehatzetara jotzen bada, emakumeek euren ibilbide profesionalean mugak dituztela aipatzen dute; magrebtarrek etxebizitza alokatzeko oztopo handiak salatzen dituzte; eta, hainbat esparrutan, adina edo pisua baldintzatzaile handiak dira. Noski, emakumea, lesbiana eta atzerritarra izatea bezalako arrisku-faktoreen baturak arazoak izateko aukera areagotzen du.\nOro har, Ikuspegiren txostenaren arabera, euskal gizarteak diskriminazioaren presentzia txikiagoa du, hautemandakoa nahiz bizitakoa, eta, aldi berean, aniztasunarekiko jarrera irekiagoa du. Hala ere, euskal herritarron pertzepzioen eta jarreren inguruko ikerketa honek hain toleranteak ez diren zenbait jarrera ere badirela uzten du agerian; bereziki, bi kolektibori dagokienez: ijitoak eta atzerritar jatorria duten pertsonak. Bi talde horiek lirateke, adibidez, bizitokia lortzeko arazo gehien izango lituzketenak.\nIkerketak agerian uzten duenez, diskriminazioa hainbat faktoreren konbinaziotik aztertu behar da, horiek batzen direnean, zenbait kolektiboren zaurgarritasuna larriagotu egiten baita: sexua/generoa, adina eta nazionalitatea; eta, noski, baliabide ekonomikoak eta/edo gaur egun indarrean diren estandarretara egokitzen ez den itxura fisikoa ahaztu gabe.\nEtxebizitza, elikadurarekin eta arroparekin batera, giza garapenerako oinarrizko eta ezinbesteko elementu bat da. Gainera, integrazio sozialaren prozesuan oso funtzio garrantzitsua betetzen du. Izan ere, etxebizitzak aukera ematen digu gizakioi gure behar pertsonalak, sozialak eta biologikoak asetzeko.\nJakina den bezala, gure artean etxebizitza oso garestia da eta, ondorioz, ez da erraza etxebizitza bat lortzea. Izan ere, Euskadik Estatuko batez besteko preziorik altuena du metro koadro bakoitzeko (2.424,4 euro/m2), soilik Madrilen atzetik (2.671,7 euro) eta Estatuko batezbestekoa (1.652,8 euro) baino askoz garestiago.\nZentzu horretan euskal agertokia ez da erraza eta jabetzan den etxebizitzak protagonismo handiegia du. Ondorioz, alokairurako merkatua murritza da. Normalean, prezio kontuengatik, baliabide gutxien dituzten horiek, adibidez, gazteak edo atzerritarrak, merkatu horretara jo beharko lukete.\nBizitegi-diskriminazioa da, alde handiarekin, "hautemandakoena, segur aski, zenbait taldek modu nabarmenean pairatzen dutelako eta higiezinen merkatu basati batean kokatuta daudelako, non etxebizitza nekez hartzen den eskubidetzat" azaltzen du txostenak.\nHorregatik, ez da harritzekoa euskal biztanleen % 82,2k uste izatea ez dagoela aukera bera alokairuko etxebizitza eskuratzeko. Eta ikerketaren arabera, gazteria da kalteturiko talde nagusia.\nEuskal herritarrek balio kulturalak ere garrantzitsutzat jotzen dituzte alokairuko etxebizitza eskuratzeko orduan. Zehazki, % 46k uste du ijitoa izatea diskriminatzen duen ezaugarria izan daitekeela, eta, aldi berean, % 44,6k uste du atzerritarra izateak ere diskriminazioa eragin dezakeela etxebizitzen alokairuan.\nHalaber, neurri txikiagoan bada ere, euskal biztanleriaren % 21,2k onartzen du katolikoa ez den beste erlijio batekoa izateak tratu desberdina ekar dezakeela etxebizitzaren arloan.\nLan-merkatuari dagokionez, atal horretan, diskriminazioa bestelako talde batzuetan oinarritzen da; kasu horretan, nagusiki, emakumeetan. "Gizon eta emakumeen arteko lan desparekotasuna agerikoa da euskal gizartearentzat, bereziki, ardura duten postuetara iristeko orduan" dio Ikuspegiren txostenak.\nEuskal biztanleriaren % 78,1ek onartzen du pertsona guztiek ez dituztela aukera berberak lanpostu bat lortzeko. % 77,6k argi ikusten du desparekotasun handia dagoela erantzukizuna duten postuetara iristeko aukeretan. Desparekotasun hori neurri handiago batean hautematen da emakumeen eta atzerritar jatorriko pertsonen eta ijitoen kasuan.\nEuskaldunon ustez, ijitoa izatea, atzerritarra izatea, prestakuntza gutxi izatea eta emakume izatea dira pertsona bati lanpostu bat eskuratzeko orduan kalte gehien egin diezaioketen ezaugarriak. Gutxien eragiten dieten berezitasunen artean, berriz, honako hauek daude: heterosexuala izatea , gizona izatea, langabea izatea eta auzo degradatu, pobre edo estigmatizatu batean bizitzea.\nSexismoa, arrazismoa, klasismoa, kapazitismoa eta adinkeria bezala, banatzeko, desberdintzeko eta diskriminatzeko modu bat da. Gainera, ia kasu guztietan, pribilegioak ematen dizkie gizonei, eta maskulinoa denari, emakumeen eta femeninoa denaren gainetik.\nAlde horretatik, nabarmentzekoa da, euskal emakumeen artean, inkestatutako hiru emakumetik ia batek (% 32,2) uste duela Euskadin ematen den sexu-diskriminazioa nahiko edo oso ohikoa dela. Gehienen ustez (% 65,8), aldiz, ez da oso ohikoa edo ez da batere ohikoa. Datuen arabera, ez dirudi emakume gehienek sexismoa arazo larritzat hartzen dutenik.\nHorrek kontrastea eragiten du EAEn emakumeen eta gizonen artean den desparekotasunarekin, hori agerian uzten baitute, esate baterako, egoera ekonomikoari dagokionez dagoen genero-arrakalak (errenta pertsonala, lan-kontratu mota, pentsioen kobraketa…) edo denboraren erabilerak. Ezin ahaztu, noski, emakumeen kontrako indarkeriaren intzidentzia.\nHala eta guztiz ere, eta gizonekin alderatuta, agerian da emakumeek diskriminazio sexistaren pertzepzio handiagoa azaltzen dutela. Horretan, asko laguntzen du kristalezko sabaiari buruz den pertzepzio sozialak. Izan ere, inkestari erantzun dioten emakumeen % 42,5ek uste du emakume izatea kaltegarria dela lanpostu bat lortzeko prozesuan, eta erdiak baino gehiagok (% 55,5) uste du emakume izatea kaltegarria dela erantzukizuneko postu bat eskuratzerakoan. Gainerako esparruetan, berriz, diskriminazio sexistaren pertzepzioak askoz ere puntuazio baxuagoak lortu ditu, kontuan ez hartzeko modukoak ia.\nEmakume gazteenen artean ehuneko handiagoak hautematen du diskriminazio sexista EAEn. Zentzu horretan, bereziki azpimarragarria da emakume izatea erantzukizuneko postu baterako aukeratua izatean diskriminazio-arrazoia dela uste duten 18 eta 29 urte bitarteko emakume gazteen kopurua.\nAzterketaren ondorioetako bat da diskriminazioak, oro har, gehiago eragiten diela emakumeei gizonei baino. Horrela, lagin osoan gizonen % 19,6k aipatzen du diskriminazioa jasan izan duela. Emakumeen kasuan, berriz, kopuru hori ia puntu handiagoa da (% 28,9).\n[Irakurri Julia Shershnevarekin batera 'Diskriminazioa eta aniztasuna EAEn: ikuspegiak, esparruak eta kolektiboak' ikerketa burutu duen Iraide Fernándezi egin diogun elkarrizketa]\nPrevious Iraide Fernández: “Elkarbizitzarako espazio komunak eta anitzak sortu behar ditugu”\nNext Eneko Sarasua eta Sara Lizarza: “Murriztearen garaian gaude; birziklatzea ez da nahikoa”


Googlek erreparatu du Galdakaoko Ostalaritza Eskolak "Google for Education+FP" tresna bultzatuz izan duen inplikazioan, ekintza batzuk antolatuz eta parte-hartuz. Hori horrela, Galdakao aukeratu du LHrako tresna honen lehen topaketa bertan burutzeko.\nJardunaldia apirilaren 5ean izango da, Ostalaritza Eskolan, bertan ehun bat pertsonak parte hartuko duelarik: Euskadiko Lanbide Heziketako ikastetxeen, Eusko Jaurlaritzaren, Bizkaiko Foru Aldundiaren eta Galdakaoko udalaren ordekariak. Parte-hartzaileen artean, Google Espainiaren arduradun nagusia egongo da, Gonzalo Romero.\nTopaketa horretan, Ipar Amerikako erraldoiak tresna honen ezagutza hedatzen jarraitzea nahi du, ikasgeletan zabalduz eta erabiliz.


Robert Langlands kanadarrak irabazi du 2018ko Abel saria - Elhuyar Aldizkaria\nHasiera » Albisteak » Robert Langlands kanadarrak irabazi du 2018ko Abel saria\n2018/03/21 330. zenbakia\nRobert Langlands kanadarrak irabazi du 2018ko Abel saria\nRobert Langlands matematikaria. Arg. Norvegiako Zientzien eta Letren Akademia\nRobert Langlands matematikariak jasoko du 2018ko Abel saria, Matematikaren hainbat diziplina bateratu izanagatik. Hogeita hamar urte pasatxo zituela garatu zuen orain saritu duten teoria, 1967an, eta matematikaren bi esparru lotu zituen hartan: zenbakien teoria eta analisi armonikoa, ordura arte inork erlazionatu ez zituenak. Gerora, ordea, matematikaren teoria bateratu baten gisa hartu izan da haren lana.\nNorvegiako Zientzien eta Letren Akademiaren arabera, “pentsatzeko modu berria ekarri zuen matematikan”. Langlandsek proposatu zuenak zabalkunde handia izan du ordutik, eta munduko ehunka matematikari joan dira teoria hartatik sortutako Langlands programan parte hartzen.\nKanadan jaioa da Langlands (1936an), eta egun irakasle da Princeton-eko Ikerketa Aurreratuen Institutuan (AEB). Maiatzaren 22an jasoko du Abel saria, matematikaren Nobel sariaren parekotzat hartzen dena.\nJohn T. Tate, 2010eko Abel saria


“Pro-Gamer” diseinua. Diseinu zaindu, garbi eta ordenatuko makina guztiak sartuko dira lehiaketan (likido edo aire bidezko hozte-sistema). Custom diseinuek puntu gehiago lortuko dituzte.\nOriginala: Ohiz kanpoko diseinuak. PCaren barrualdeari forma ematen dioten eta PCa makina huts batez haragoko zerbait bihurtzen dutenak sartuko lirateke hemen.\nIzen-ematea Araba Encounter-en intranetaren bidez egingo d.


| Intimitate-eskubidea Interneteneuskaljakintza\nBy Julen Harto on 2013(e)ko urtarrilak 27 in arazoak, gizartea\nBidezkoa al da bideo eta irudiak interneten ikusgai jartzea pertsonaren oniritzirik izan gabe? Intimitatearen eskubidea pertsona batek ezkutuan edo gainerako gizakiengandik gordeta geratzen den eremua atxikitzeko duen eskubidea da, eta hau gizartean duintasunez eta bizitza kalitate gutxiengo batez bizitzeko beharrezkoa da. Oinarri honetatik hasita, internet eskubide hau urratzen ari da. Nork ez du ikusi edo entzun Olvido Hormigos Carpiori gertatutakoa? Nik telebistan ikusi nuen gertatutakoa, eta hunkitu egin ninduen. Inoiz pentsatu gabe nengoen zer-nolako arriskua duen interneten bideoak edo informazio pertsonala ipintzea.\nLehenik eta behin, Olvidoren kasua aztertu beharko genuke. Atzera bueltatuz, gogoratuko duzue Olvido Hormigos Carpio PSOEko zinegotziak duela hilabete batzuk bere karguaz dimisio aurkeztu zuela. Gero atzera bota zen eta, azkenean, ez dakit zertan geratu zen auzia. Honek bere senarrari bideo erotiko bat bidali zion, zeinetan Olvido bera goitik behera biluzik eta masturbatzen ateratzen zen. Bideoa bidali eta handik bi ordura herri osoak zuen bideo horren berri. Jendea herriko kaleetara atera zen honi buruz hitz egitera eta Olvido kritikatzera. Honen ondorioz, bera eta bere familia moralki oso hunkiturik geratu ziren. Ez al zaizue iruditzen ondo egongo litzatekeela mekanismo kontrol bat jartzea gertaera hauen aurrean?\nHorren haritik, webgune sozialetan ( Facebook, Tuenti, Twitter) zintzilikatzen dugun informazio pertsonala webgune horren jabetza bilakatzen da. Horrela, aurreko kasuan aipatu dugun bezala, intimitate-eskubidea guztiz galtzen dugu. Hala nola, ezagunak diren pertsonalitateen bideoak youtuben hedatzen dira, eta bertan bere bizitza sexualaren xehetasun guztiak azaltzen dira. Behin bideo hauek zintzilikatuta daudenean, osa zaila da, ia-ia ezinezkoa, bere kopia guztiak ezabatzea. Beti existituko da norbait bideo hori gorde duena bere ordenagailuko diskoan eta, ondoren, hori berriro ere beste jendearen esku ipiniko duena.\nBestalde, badago beste modu bat zure intimitate-eskubidea galtzeko, hau oso arriskutsua da eta oso jende gutxik daki. Ezezagun batek “troiar birus” bat bidal diezazuke, hau zure Windows sisteman gauzatuko da eta zure web kamera filmatzen ari den guztia grabatuko du. Ondoren, interneten zintzilizatzeko gai izango da ziurrenik. Horregatik, erabat seguru egon behar da zure datu pertsonalak ematean, zein arrisku dituen, datu hauek beste erabiltzaileen esku jartzen baitira.\nAurreko guztia laburbilduz, zera esan daiteke: Internet harremanetan jartzeko eta elkarri eragiteko modua erreboluzionatzen ari da, bai pertsonen artean, eta baita gero eta globalagoa den mundu honetan. Aurrerakuntza izugarria da zalantzarik gabe , eta, gainera, ez dago atzera bueltarik. Dena den, horrekin batera arazoak ere azaleratzen ari dira ikuspegi guztietatik funtsezko bi eskubideren aurkakotasunagatik: intimitate-eskubidea eta adierazpen askatuna.\nAipatutako birusak ekiditeko bideo hau interesgarria iruditu zait:\nAbout Julen Harto\nView all posts by Julen Harto →\narazoak, gizartea, interenet, pribatutasuna\nProduktu gaixoak ala erosle inuzenteak?


Muskiz, Euskaraldiarekin bat ~ Blog de Petronor\nMuskiz, Euskaraldiarekin bat\n20.11.20 Olaia Saralegi No hay comentarios\nMuskiz Euskaraldira batu da, herrian euskararen erabilera sustatzeko asmoz. Udalak auzotarrak, elkarteak, kirol klubak, hezkuntza zentroak… gaurtik, azaroak 20, abenduaren 4ra egingo den ekimen honetan parte hartzera animatzen ditu.\nAurten dagoeneko 170 pertsona baino gehiagok eman dute izena, eta interesa duten 16 urtetik gorako muskiztarrek apuntatzeko aukera daukate oraindik www.izenematea.euskaraldia.eus webgunearen bitartez.\nEgungo egoera dela eta, Muskizko Udalaren Euskara Zerbitzua online lan egiten ari da, bilerak antolatzen eta herriko eragile desberdinak biltzen dituen bideo bat eginez, euskararen erabilera bultzatzeko, herritarrak sentsibilizatzeko eta euskara sektore desberdinetara zabaltzeko asmoz. Bideo honetan euskal egileen hainbat lan irakurtzen agertzen dira muskiztarrak, adibidez, Gabriel Arestiren, Kirmen Uriberen edo Karmele Jaioren obra batzuk. Guztira 73 grabaketa bildu dira.\nEkimenarekin bat egingo duten muskiztarrek Gaztegunean, astelehenetik ostiralera, 10:00etatik 14:00etara eta 17:00etatik 21:00etara, eta larunbatetan, 10:30etik 14:00etara eta 16:00etatik 21:00etara eskuratu dezakete bere txapa. Gainera, gaur, informazio mahaia izango da Meatzari plazan eta bertan ere txapak lortu ahal izango dira. Bi bide hauetatik txapak hartu ezin dutenek Euskara Zerbitzura jo dezakete eta beste modu batean helaraziko zaizkie.\nEuskaraldiko txapak. Argazkia: Muskizko Udala.


Prefetaren erasoari Baionako kaleetan erantzungo dio Seaskak larunbatean - GARA\nHendaiako ikastola berriaren proiektuaren alde Herriko Etxeak hartutako akordioa «ez legezkotzat» jo ostean, Seaskako arduradunek larrialdi deia egin zioten Euskal Herria osoari Estatuaren «eraso horri» erantzutera, bereziki, datorren larunbatean, arratsaldeko 15.00etatik goiti, Baionan antolatu duten manifestazioan parte hartuz.\nSuprefeturaren aurrean salatu zutenez, Hendaiako hainbat hautetsik, tartean sozialistek ere bai, ikastolaren proiektuaren aurka eginda 250 haur «bahitzen» dituzte eta beren «karrera politikoa eta interes pertsonalak interes orokorraren gainetik» ezarri dituzte.\nPatrick Dallennes suprefetarengana zuzenduta, «argi eta garbi» ez dutela etsiko eta «Ipar Euskal Herria alerta laranjan» dela gaineratu zuten.\nIkastolak sortu zituzten aitzineko belaunaldiek bezala, «40 urtetan egin bezala borrokatzen» segituko dutela nabarmendu zuten.\n«Deialdi irmoa» egin zieten Parisen gehiengoa duten parlamentari sozialistei. «Promesek eta ele ederrek ez dute baliorik. Albo batera utzi eta urrats zehatzak behar ditugu, lege bat behar dugu, bai Euskal Herrirako, baita Bretainia, Alsazia, Okzitania eta Kataluniarako ere», esan zuten.\n1969tik zegoen isileko adostasun hori apurtuta, Estatuak «ikastola guztiak arriskuan» jarri dituela baieztatu zuten larunbatean Baionako Gaskoin plazatik Suprefeturaraino manifestatzera urgentziazko deialdia egin aitzin.


Irekia Eusko Jaurlaritza - Gobierno Vasco :: Eusko Jaurlaritzak, Foru-aldundiek eta Eudelek Gizarte Zerbitzuen euskal Legean aurreikusitako prestazio Zorroa onartu dute\nGizarte Zerbitzuen Erakunde arteko Organoa\nGizarte Zerbitzuen Erakundearteko Organoak, Eusko Jaurlaritzak, foru-aldundiek eta Euskadiko Udalen Elkarteak (EUDEL) osaturikoa, Gizarte Zerbitzuen Euskal Sistemako Prestazio Zorroa onartu du gaurko bileran.\nZorroa onartzeak berekin dakar Gizarte Zerbitzuen abenduaren 5eko 12/2008 Legean aurreikusitako gizarte zerbitzuak eta prestazioak jasotzeko eskubidearen zehaztapen praktikoa.\nLegearen 22. artikuluan jasota dago Euskadiko herritarrek jasotzeko eskubidea duten prestazio eta zerbitzu horien zerrenda; besteak beste, honakoak:\nLehen mailako arretaren esparruan: informazioa, balorazioa, diagnostikoa, orientazioa, etxeko laguntza, esku-hartze sozioedukatiboa eta psikosoziala, telelaguntza, alojamendua.\nBigarren mailako arretaren esparruan: mendetasunaren, desgaitasunaren, bazterketaren eta babesgabeziaren balorazioa eta diagnostikoa, egoitzak, eguneko eta gaueko zentroak, okupazio-zentroak, atseden zerbitzuak, egokituriko garraioa, familian esku-hartzea eta bitartekotza egitea, familia topaguneak, adopzioa eta harrera.\nEta, azkenik, dauden prestazio ekonomikoak (zainketak familia-ingurunean, zerbitzuari lotutako prestazioa, laguntza pertsonaleko prestazioa, bortizkeriaren biktima izan diren emakumeentzako prestazioak eta abar).\nLegeak aurreikusi bezala, zerrenda hori landu eta osatzeko, prestazio edo zerbitzu bakoitzaren izaera, helburua, hartzaileak, jasotzeko eskakizunak eta koordainketari lotuta dagoen ala ez zehazten duen Zerbitzuen eta Prestazioen Zorro bat egin da.\nHorretaz gain, zorroa osatzeko Gizarte Zerbitzuen Mapa bat sortu behar izan da, zerbitzu horien banaketa zehazteko irizpide geografikoen eta biztanleen arabera, pertsona guztiek izan dezaten haietarako sarbidea.\nEra berean, Memoria Ekonomiko bat egin behar izan da, Zorroarekin eta Maparekin batera joango dena, Gizarte Zerbitzuen Euskal Sistemaren prestazio eta zerbitzu horien guztien egiazko kostu eguneratua zenbatzeko. Kuantifikazio horrek ahalbidetu du sistemaren kostu ekonomikoak zeintzuk izango diren proiektatzea, ezarpen mailakatuaren, biztanleen bilakaera demografikoaren eta haien etorkizuneko premien arabera.\nZerbitzu eta prestazio-zorroari dagokionez, deskribatuetako asko Eusko Jaurlaritzak, foru-aldundiek eta Euskadiko udalek ematen dituzte; berritasuna zera da, zerbitzu, laguntza edo prestazio horiek eskubide subjektibo izatera igaro direla, alegia, herritarrek legez eskatu ahalko dituztela eta ez direla aurrekontuei lotuta egongo.\nBestalde, zerbitzu berriak definitu eta garatu dira, eta legearen katalogoan daude aurreikusita, Euskadin halakorik ez dagoen edo haien ezarpena txikia izan arren; horien artean daude autonomia gabeziak ekarrirako beharrez arduratzeko gaueko zentroak, bizitza independenteari laguntzeko zerbitzuak, gizarte-larritasunak koordinatzeko zerbitzua, garraio egokituko zerbitzua, ingurura egokitzeko tresna eta laguntza teknikoen zerbitzua, bazterkeria jasateko arriskua dutenentzako tutoretzapeko etxebizitzak, pertsona helduei ostatu emateko zerbitzuak eta pertsona helduentzako eguneko arreta-zerbitzuak.\nEuskal Gizarte Zerbitzuetako Sistemaren Katalogoak eta Zerbitzu eta Prestazioen Zorroaren unibertsalizazioa 2015ko abenduaren 26an jarriko da indarrean, legean aurreikusitakoari jarraiki. Akordio horrek hasiera emango dio Euskadiko zerbitzuak homogeneizatzeko prozesu bati. Arabako, Bizkaiko eta Gipuzkoako gizarte-zerbitzuak kudeaketa-tradizio eta -eredu desberdinetan dute jatorria, eta ezinezkoa da haiek epe labur-ertainean aldatzea. Zorroari esker lortutakoa zera da, laguntza-kultura desberdinak errespetatuta, Euskadiko herritarrek arreta gero eta homogeneagoa jaso ahal izatea.\nHelburu horren arabera, Zerbitzu Mapa egiterakoan aintzat hartu da lurralde bakoitzeko egungo errealitatea, dagokion plangintza eta garatzeko dituen aukerak. Adibidez, pertsona helduentzako egoitzak eta eguneko zentroak 15.000 eta 50.000 pertsona bitarteko udalerrietan kokatzeko ahalegina egin behar da. Beste baliabide batzuk, esaterako buruko gaixotasunak dituzten edo bazterkeria egoeran dauden pertsonentzako egoitzak, 200.000 eta 400.000 biztanle inguruko eremuetan kokatu beharko lirateke.\nEuskadiko lurralde historikoetan diren kobertura mailak ezberdinak izanda, zera erabaki da: guztiek, gutxienez, Euskadin den zerbitzu eta prestazioen bataz besteko ehunekoaren 80ra heldu behar dutela.\nBestalde, eta adibide gisa, 2017garren urterako, 2011garren urterekin alderatuz, plaza berri hauek sortuko dira: pertsona nagusientzako 965 egoitza plaza eta eguneko zentroko 359 plaza; ezgaitasuna duten pertsonentzako 514 egoitza plaza, eta baztertzearen egoeran edo arriskuan dauden pertsonentzako 134 ostatua plaza.\nFinantzazioari dagokionez, Gizarte Zerbitzuen Erakundearteko Organoak kalkulatu du euskal administrazioek Zorroan aurreikusitako garapenari eskaini beharreko dirua 1.101 milioi euro izango direla 2017an, hau da, 2011n – Memoriaren erreferentziako data – erabilitakoa baino 142 milioi gehiago.\nZorroak aurreikusitako prestazio eta zerbitzu berrien garapena errazteko, Finantzen Euskal Batzordeak, 2016an, 10 milioi euroko diru kopurua egokituko du udalerriek behar izango dituzten inbertsioak egiten hasteko. Eta 2017tik aurrera, urtero, Foru Aldundiei eta Udalei, zerbitzu berriak garatzeko, 20 milioi euro emateko konpromisoa hartu du.\nGizarte zerbitzuen finantzazioaren alderdi garrantzitsu bat erabiltzailearen partaidetza da, zerbitzu horien kostuan parte hartzeari dagokionez; koordainketaz ari gara. Dena den, ahulezia edo estutasun sozioekonomikoko egoeran daudenek ez dituzte beraiei zuzendutako zerbitzuak koordaindu beharko: adingabeak, bazterkeria egoeran dauden pertsonak, tratu txarren biktimak, eta abar. Aldiz, egoitzek, eguneko zentroek edo etxeko laguntzak orain arte bezalaxe jarraituko dute; hau da, koordainketari lotuta, betiere hartzaileen baliabide ekonomikoen arabera.\nDekretu-proiektua, etxebizitza bat legez okupatzea edo etxebizitzaren prestazio ekonomikoa lortzeko eskubide subjektiboarena. Ondorioak.


Bilbon animalia gabeko zirkuaren aldeko sinadura bilketa abiatu du Piztiak konpartsak - Uriola.eus\nBilbon animalia gabeko zirkuaren aldeko sinadura bilketa abiatu du Piztiak konpartsak\nuriola.eus 2017-02-13 08:33 Bilbo\nEskaerak 4.000 sinaduratik gora bildu ditu dagoeneko Change.org atarian. Piztiak konpartsaren eskaera babestuko du Udalberri koalizioak otsailaren 23ko Bilboko Udaleko Udalbatzarrean. Bilbon animaliadun zirkuak debekatzea du helburutzat eskaerak.\nBidekabekerien aurrean kontzientziazioa zabaltzeaz gain, gizarte aldaketa eragin nahi dute Piztiak konpartsako kideek. Beste udalerri batzuk eman duten pausoa Bilbok ere ematea eskatzen dute, hain zuzen. Izan ere, 400 bat udalerrik, besteak beste, Gazteiz, Barakaldo, Getxo, Bartzelona, Valentzia, Alacant edota Oviedok bedekatu dituzte animaliadun zirkuak. "Bilbok ezin du atzean geratu gizarte justu bateranzko bilakaeran".\n"Ikusleak minutu batzutan entretenitzearen truke, torturaz betetako bizitza" dakar animalientzat zirkuak. Piztiakeko taldekideek adierazi dutenez, "abusu eta esplotazioaren biktima ahaztuak izateari uzteko urratsa gure esku dago". Aldaketak eragiteko, "kontsumitzaile bezala hartzen ditugun erabakiei" erreparatu behar zaie. Erabaki horien menpe baitago animaliak "salbatzea edo kondenatzea".\nPiztiak konpartsak salatu duenez, zirkuetan animaliek "bidegabekeria handiak" jasaten dituzte. "Animalietako batzuk euren habitatetik bahituak izan dira eta beste batzuk, jaiotzetik, gatibutasuna baino ez dute ezagutu. Denak derrigortuak dira ikuskizunetan parte hartzera ikusleak entretenitzeko. Hezteko makilekin kolpatzen dituzte, gakoekin eta arpoiekin, elektrokutatzen dituzte, eta jatekoa ukatzen diete euren jarrera menderatzeko. Erabateko bakardadean ematen dute euren bizimodua zirkuko animaliek, euren senideengandik urruti, kateatuak, kaiola txikietan sartuak. Abusu guzti hauen ondorioz, fisikoak bezain mingarriak diren buruko arazo larriak pairatzen dituzte. Tratu txarraren eta giltzaperatzearen eraginez".


Camping y Bungalows con primeros auxilios en Aia\nInicio Campings Destinos Camping con primeros auxilios en Aia\nCampings con primeros auxilios en Aia\na 11.21 km.\na 39.24 km.\nZarautz - Guipúzcoa / Gipuzkoa - a 5.35 km.\nZumaia - Guipúzcoa / Gipuzkoa - a 9.96 km.\nDeba - Guipúzcoa / Gipuzkoa - a 16.03 km.\nMutriku - Guipúzcoa / Gipuzkoa - a 21.72 km.\nMutriku - Guipúzcoa / Gipuzkoa - a 23.14 km.\nOiartzun - Guipúzcoa / Gipuzkoa - a 23.84 km.\nGoizueta - Navarra - a 24.18 km.\nHondarribia - Guipúzcoa / Gipuzkoa - a 33.33 km.\nLekunberri - Navarra - a 33.75 km.\nEcharri-Aranaz - Navarra - a 36.50 km.\nArbizu - Navarra - a 38.76 km.\nAltsasu - Navarra - a 43.79 km.\nAróstegui - Navarra - a 49.87 km.\nRiezu - Navarra - a 56.05 km.


Irekia Eusko Jaurlaritza - Gobierno Vasco :: Lanbidek langabeei arreta hobea emango die Portugaleten beste enplegu bulego bat zabalduta\nLanbidek langabeei arreta hobea emango die…\nEnplegu eta Gizarte Gaietako sailburu Gemma Zabaletak Lanbide-Euskal Enplegu Zerbitzuaren bulego berria inauguratu du gaur goizean Portugaleten. Lokal horrekin, Lanbidek dagoeneko 20 ditu Bizkaian eta 41 EAE osoan. Jendearen zuzeneko arretarako lokal berri horrek 751 metro karratu ditu eta Euskal Enplegu Zerbitzuak duen lokalik handienetako bat da. Herriko enplegu-eskatzaileei ematen zaien arreta hobetzeko zabaldu da, eta, horretarako, hainbat zerbitzu eskainiko ditu orientazioaren, prestakuntzaren eta laneratzearen barnean.\n"Gaur beste urrats bat egin dugu Lanbideren bulegoen hedapenean, aurreikusita zegoenez. Lokal berri honek zerbitzu hobea emango du langabezia-tasa handia duen zona honetan", adierazi du gaur goizean Enplegu eta Gizarte Gaietako Sailaren titularrak. "Badakigu langabezia beste bi lurraldeak baino gogorrago ari dela zigortzen Bizkaia. Ezkerraldean, baita Bilbon ere, arreta eman beharreko jende ugari dugu". Portugaleten, jasotako langabeziaren azken datuen arabera, 3.884 pertsona daude langabezian.\nEnplegu eta Gizarte Gaietako sailburuak aditzera eman du garrantzi eta balio handikoa dela "Lanbideren arreta pertsonalizatu eta banakako eredua; izan ere, enplegagarritasun-ibilbidea egiten dio langabezian dagoen pertsona bakoitzari, eta, batez ere, langabezian denbora luzea daramatenei". Orduan, Euskal Enplegu Zerbitzuaren Administrazio Kontseiluko presidenteak gogorarazi du "gaur berri onak ditugu Bizkaiarentzat, eta bereziki Portugaleterentzat, bulego hau zabalduta zuzeneko arretako sarea handitu baitugu".\nPortugaleteko bulego berria Balentin Berriotxoa kalekoa ordezteko ireki da, eta Miguel Unamuno kaleko 37-39 zenbakietan dago. Bestalde, 751 metro karratu ditu, eta, beraz, Lanbideren zuzeneko arretako sare osoko zabalenetako bat da.\nJarduera betean dagoenean, 30 bat langile izango ditu, enplegu-eskatzaileei eta enpresei zerbitzuak emateko. Enplegu-eskatzaileei aholku espezializatuak emango zaizkie, baita orientazioa, lan-bitartekaritza, prestakuntza eta lan-merkatuari edo Diru-sarrerak bermatzeko errentari buruzko informazioa ere. Enpresei, berriz, lan-bitartekaritza, enplegu-eskaintzen erregistroa eta kudeaketa, kontratazioari buruzko aholkuak, kontrataziorako diru-laguntzak eta lan-kontratuen erregistroa.\nPlangintza eta Enplegu sailburuorde Javier Ruizek, Lanbideko zuzendari nagusi Javier Ramosek, Lanbideren Administrazio Kontseiluko hainbat kidek, eta udalaren hainbat ordezkarik, Mikel Torres alkatea buru zutela, Enplegu eta Gizarte Gaietako sailburua babestu dute inaugurazioan.\n"Lanbidek enplegu-eskatzaileari arreta emateko sortu duen eredu berriak toki gehiago behar du, arreta pertsonalizatuagoa eta tratu hurbil, goxo eta konfidentzialagoa ematen baititu", esan du Zabaletak.\n"Portugaleteko zerbitzua hobetu egingo da, instalazioen kalitatea, jendea bi bulegoetara iristeko erraztasun handiagoa eta enplegu-eskatzaileari emango zaion arretaren kalitatea kontuan izanik. Arretari dagokionez, pertsonalizatuagoa izango da, eta tratuarekin, informazioarekin, komunikazioarekin eta enplegagarritasunarekin lotura duten alderdiei eragingo die batez ere, horiexek baitira alderdirik garrantzitsuenak, gure erabiltzaileek zuzenean hautematen dituztenak izaki".\nIldo horretan, Zabaletak gehitu du "orientazio pertsonalizatua dela Lanbideren funtsezko ardatzetako bat, enplegu-eskatzailearentzat pertsonala eta zuzenekoa baita".\n"Lokal berri hau bulegoak EAE osora zabaltzeko eta lehendik zeuden bulegoak eraberritzeko asmo handiko planaren barnean zabaldu da, betiere ahalik eta zerbitzurik onena emateko asmoz", azaldu du Enplegu eta Gizarte Gaietako sailburuak. Hurrengo hilabeteetan, Santurtzin, Barakaldon, Donostian eta Gasteizen beste bulego batzuk irekitzea aurreikusi dugu, eta, horri esker, Lanbidek 45 bulego izango ditu.\nrecursos_lanbide_portugalet... 40 MB


Lehenengoa.– Euskal Autonomia Erkidegoko 2014. urteko aurrekontu orokorrak onartzen dituen 4/2013 Legean, abenduaren 20koan, 17.322.786 euroko zenbatekoa ezarri zen, familia eta komunitate politika 3124 programaren baitan, familia eta lana bateragarri egiteko diru-laguntzak finantzatzeko. Dirulaguntza horiek, zehazki, familia eta lana bateragarri egiteko ekainaren 29ko 177/2010 Dekretuaren 1. artikuluan, a), b) eta d) ataletan, zehaztu ziren, eta jardun-ildo hauei dagozkie:\nMendetasun-egoera edo osasun-egoera oso larrian dauden senitartekoak zaintzeko eszedentzia hartu edo lanaldia murriztu duten langileentzako laguntzak.\nBigarrena.– Gobernu Kontseiluak, 2014ko apirilaren 8an hartutako erabakian, 17.322.786 euroko (hamazazpi milioi hirurehun eta hogeita bi mila zazpiehun eta laurogeita sei euroko) zenbatekoa baimendu zuen, familia eta lana bateragarri egiteko ekainaren 29ko 177/2010 Dekretuaren 1. artikuluan, a), b) eta d) ataletan, zehaztutako jardun-ildoak betetzean sortutako ordainketak egiteko.\nHirugarrena.– 2014ko abuztuaren 22an, aipatutako diru-kopuru hori agortu egin da, eta beraz, Euskal Herriko Agintaritza Aldizkarian argitaratu behar da.\nLehenengoa.– Gizarte Politiketako sailburuordeak du ebazpen hau emateko eskumena, bera baita familia eta lana bateragarri egiteko diru-laguntzak kudeatzen dituen organoaren goreneko karguduna, Enplegu eta Gizarte Politiketako Sailaren egitura organikoa eta funtzionala ezartzen duen apirilaren 9ko 191/2013 Dekretuaren 5. artikuluan, g) letran, xedatutakoaren arabera, eta familia eta lana bateragarri egiteko laguntzei buruzko ekainaren 29ko 177/2010 Dekretuaren 53.2 artikuluan ezarritakoari jarraiki. Hain zuzen ere, familia eta lana bateragarri egiteko laguntzei buruzko ekainaren 29ko 177/2010 Dekretuaren 50.1. artikuluari jarraiki, Enplegu eta Gizarte Politika Saileko Familia Politikarako eta Gizarte Garapenerako Zuzendaritzak kudeatzen ditu diru-laguntza horiek.\nBigarrena.– Familia eta lana bateragarri egiteko laguntzei buruzko ekainaren 29ko 177/2010 Dekretuaren 53.2. artikuluak xedatzen duenez: «Aurrekontuan helburua betetzeko behar besteko kreditua ez badago, laguntza ez da onartuko, eta hartara, dekretu honek eta garapen-arauek beste laguntza batzuk emateko duten eraginkortasuna baliogabetuta geratuko da. Horregatik, dekretu hau indarrean dagoen bitartean ekitaldi ekonomiko batean esleitutako kreditua agortzen bada, organo kudeatzailearen goreneko kargudunak administrazio-ebazpena emango du zirkunstantzia horren berri emateko. Ebazpen hori Euskal Herriko Agintaritzaren Aldizkarian argitaratuko da, eta, bertan, aipatutako kreditua noiz agortu den adieraziko da».\nLehenengoa.– Jakinaraztea ezen 2014ko abuztuaren 22an agortu dela honako diru-kopurua: familia eta lana bateragarri egiteko laguntzei buruzko ekainaren 29ko 177/2010 Dekretuaren 1. artikuluko a), b) eta d) ataletan zehaztutako jardun-ildoei dagozkien laguntzak emateko 2014ko ekitaldiko aurrekontuan ezarritako diru-kopurua.\nBigarrena.– Erabaki hau Euskal Herriko Agintaritzaren Aldizkarian argitaratu dadila agintzea.\nHirugarrena.– Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen 114. eta 115. artikuluetan xedatutakoari jarraiki, gora jotzeko errekurtsoa jarri ahal izatea ebazpen honen aurka, Enplegu eta Gizarte Politiketako sailburuaren aurrean, argitaratzen den egunaren biharamunetik kontatzen hasita hilabeteko epean.\nVitoria-Gasteiz, 2014ko abuztuaren 22a.


Azken auzi - Wikipedia, entziklopedia askea.\n(«Azken Judizioa» orritik birbideratua)\nMichelangeloren Azken Auzia (1537-1541).\nAzken auzia edo guztien auzia kristautasunaren, zoroastrismoaren, judaismoaren eta islamaren arabera munduaren amaian Jainkoak egin beharreko epaiketa da; bertan gaiztoak eta zintzoak bereiziko dira, eta, hurrenez hurren, betiko galdu eta salbatu egingo dira.\nKristau teologian, ebanjelio guztietan azaltzen da, batez ere Mateorenean. Futuristen arabera, hildakoen berpizkunde eta Kristoren Bigarren Etorreraren ondoren izango da, preteristen ustez, berriz, jada gertatu da.\nMultimedia: Last Judgment\nAzken aldaketa 29 ekaina 2020(e)an, 16:54(e)tan\nOrriaren azken aldaketa: 29 ekaina 2020, 16:54.